Na temelju članka 63. stavka 6. točke 3. Zakona o znanstvenoj djelatnosti i visokom obrazovanju (Narodne novine broj 123/2003. do 96/2018.), članka 43. stavka 3. točke 1. Statuta Sveučilišta u Zagrebu i članka 112. stavka 2. Statuta Prirodoslovno-matematičkog fakulteta, na prijedlog Fakultetskog kolegija utvrđenog na sjednici od ■. ■. 2020. godine, Fakultetsko vijeće Sveučilišta u Zagrebu, Prirodoslovno-matematičkog fakulteta donijelo je

**S T A T U T**

**SVEUČILIŠTA U ZAGREBU, PRIRODOSLOVNO-MATEMATIČKOG FAKULTETA**

**I. OPĆE ODREDBE**

**Predmet uređenja**

Članak 1.

Ovim Statutom uređuju se naziv, sjedište, simboli, ustrojstvo i djelatnost Fakulteta, sastav, ovlasti i način odlučivanja tijela Fakulteta i njegovih ustrojstvenih jedinica, način ustrojavanja i izvođenje studija, status nastavnika, znanstvenika, suradnika i drugih zaposlenika, status studenata te druga pitanja od važnosti za Sveučilište u Zagrebu, Prirodoslovno-matematički fakultet (dalje u tekstu: Fakultet).

**Pravni status Fakulteta**

Članak 2.

(1) Fakultet je javno visoko učilište koje kao ustanova ima svojstvo pravne osobe i upisano je u sudski registar Trgovačkog suda u Zagrebu te u Upisnik visokih učilišta pri nadležnom ministarstvu za visoko obrazovanje.

(2) Fakultet je u sastavu Sveučilišta u Zagrebu (dalje u tekstu: Sveučilište) koje nad Fakultetom ima osnivačka prava u skladu s odredbama zakona kojim se uređuje znanstvena djelatnost i visoko obrazovanje, Statuta Sveučilišta i ovog Statuta.

(3) Puni naziv Fakulteta glasi: Sveučilište u Zagrebu, Prirodoslovno-matematički fakultet. Skraćeni naziv Fakulteta glasi: PMF.

(4) Sjedište Fakulteta je u Zagrebu, Horvatovac 102/a.

**Simboli Fakulteta**

Članak 3.

(1) Fakultet ima svoj pečat, grb, logotip i zastavu.

(2) Fakultetski odsjek ima svoj pečat i logotip.

(3) U skladu s posebnim propisima, sadržaj, dimenzije i izgled obilježja Fakulteta iz stavka 1. i fakultetskih odsjeka iz stavka 2. određuju se općim aktima Fakulteta koje donosi Fakultetsko vijeće.

**Djelatnosti Fakulteta**

Članak 4.

(1) Djelatnosti Fakulteta su:

1. ustrojavanje i izvođenje sveučilišnih studija matematike, fizike, kemije, biologije, geologije, geografije, geofizike i računarstva,

2. znanstveno-istraživačka djelatnost,

3. izrada znanstvenih i stručnih projekata, tehničke dokumentacije, analiza, atesta i ekspertiza,

4. stručni poslovi zaštite okoliša,

5. stručna ekspertiza, standardizacija mjernih postupaka, mjerenja i kontrola kvalitete,

6. knjižnična djelatnost za znanstvene i nastavne potrebe matematike, fizike, kemije, biologije, geologije, geografije i geofizike,

7. ustrojavanje i provođenje različitih oblika stalnog ili povremenog usavršavanja studenata, odnosno polaznika,

8. uzgoj laboratorijskih te držanje pokusnih i divljih životinja, biljaka i gljiva, biljnih i životinjskih staničnih kultura te kultura mikroorganizama,

9. obavljanje pokusa nad životinjama u svrhu nastavnog i znanstvenoistraživačkog rada,

10. organiziranje i održavanje znanstvenih i stručnih skupova,

11. organiziranje i održavanje radionica, stručne prakse, simpozija i seminara koji su u službi osnovne djelatnosti Fakulteta,

12. izdavačka i informatička djelatnost za potrebe nastave te znanstvenog i stručnog rada,

13. prodaja udžbenika i ostalih materijala potrebnih za obavljanje djelatnosti Fakulteta,

14. obavljanje vještačenja za odgovarajuće djelatnosti iz matematike, fizike, kemije, biologije, geologije, geografije, geofizike i računarstva,

15. pružanje usluga trgovačkim društvima i drugim organizacijama kada to služi razvoju osnovne djelatnosti i racionalnijem korištenju prostora i opreme,

16. obrazovanje odraslih i cjeloživotno obrazovanje iz matematike, fizike, kemije, biologije, geologije, geografije, geofizike i računarstva,

17. izvođenje stručnih studija i poduka iz matematike, fizike, kemije, biologije, geologije, geografije,

geofizike i računarstva,

18. snimanje iz zraka,

19. usluge informacijskog društva.

(2) Osim djelatnosti iz stavka (1) ovog članka, upisanih u sudski registar, Fakultet može obavljati i druge djelatnosti koje služe obavljanju djelatnosti upisanih u sudski registar te djelatnosti koje pridonose potpunijem iskorištenju prostornih i kadrovskih kapaciteta Fakulteta ako se one u manjem opsegu ili uobičajeno obavljaju uz upisanu djelatnost.

**Zastupanje Fakulteta**

Članak 5.

(1) Fakultet predstavlja i zastupa dekan Fakulteta.

(2) Osim dekana, Fakultet u pravnom prometu mogu zastupati i pročelnici fakultetskih odsjeka, ali isključivo u okviru ovlasti za zastupanje određenih ovim Statutom. Za zastupanje Fakulteta u pravnom prometu, dekan može pisanim putem opunomoćiti i druge osobe. Dekan može dati punomoć drugoj osobi za zastupanje u određenom predmetu ili u određenoj vrsti predmeta, u granicama svojih ovlasti.

**Javnost rada**

Članak 6.

(1) Rad Fakulteta je javan.

(2) Fakultet je dužan pravodobno i istinito obavještavati javnost o obavljanju svoje djelatnosti na način utvrđen posebnim propisima.

(3) Fakultet obavještava javnost putem sredstava javnog priopćavanja, davanjem pojedinačnih obavijesti, izdavanjem redovitih i posebnih publikacija te oglašavanjem na oglasnim pločama i internetskim stranicama Fakulteta i fakultetskih odsjeka.

(4) Pravilnikom o zaštiti podataka dekan Fakulteta odredit će koji se podaci smatraju poslovnom i profesionalnom tajnom, dužnost njihova čuvanja i situacije u kojima je iznimno dozvoljeno otkrivanje zaštićenih podataka, mjere zaštite poslovnih i profesionalnih podataka te druga važna pitanja u svrhu čuvanja podataka i njihove tajnosti.

**II. USTROJSTVO FAKULTETA**

**Fakultetski odsjeci**

Članak 7.

(1) Odluku o osnivanju fakultetskih odsjeka donosi Fakultetsko vijeće natpolovičnom većinom glasova svih članova Fakultetskog vijeća, na prijedlog Fakultetskog kolegija. Odluku o ukidanju fakultetskih odsjeka donosi Fakultetsko vijeće jednoglasnom odlukom nazočnih članova Fakultetskog vijeća, na prijedlog Fakultetskog kolegija. Za odluku Fakultetskog vijeća o osnivanju ili ukidanju fakultetskih odsjeka čija djelatnost obuhvaća više područja potrebna je suglasnost Senata Sveučilišta.

(2) U okviru svojih djelatnosti, fakultetski se odsjeci imaju obvezu služiti nazivom, grbom i zastavom Fakulteta te ih unositi u svoja obilježja, u skladu s općim aktima Fakulteta i Sveučilišta koji uređuju ta pitanja.

(3) U službenoj uporabi, naziv „Sveučilište u Zagrebu, Prirodoslovno-matematički fakultet”, odnosno skraćeni naziv „PMF”, stavlja se ispred naziva fakultetskog odsjeka.

Članak 8.

U sastavu Fakulteta, kao ustrojstvene jedinice, djeluju sljedeći fakultetski odsjeci:

1. Biološki odsjek,

2. Fizički odsjek,

3. Geofizički odsjek,

4. Geografski odsjek,

5. Geološki odsjek,

6. Kemijski odsjek,

7. Matematički odsjek.

Članak 9.

(1) Biološki odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz biologije.

(2) Sjedište Biološkog odsjeka je u Zagrebu, Rooseveltov trg 6.

(3) Biološki odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet, Biološki odsjek”.

(4) U sklopu Biološkog odsjeka djeluju Botanički vrt i Ekološka stanica.

Članak 10.

(1) Fizički odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz fizike.

(2) Sjedište Fizičkog odsjeka je u Zagrebu, Bijenička cesta 32.

(3) Fizički odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet Fizički odsjek”.

Članak 11.

(1) Geofizički odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz geofizike.

(2) Sjedište Geofizičkog odsjeka je u Zagrebu, Horvatovac 95.

(3) Geofizički odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet, Geofizički odsjek”.

(4) U sklopu Geofizičkog odsjeka djeluje Seizmološka služba koja je ustrojena za obavljanje seizmoloških poslova u skladu s posebnim zakonom.

Članak 12.

(1) Geografski odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz geografije.

(2) Sjedište Geografskog odsjeka je u Zagrebu, Trg Marka Marulića 19.

(3) Geografski odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet, Geografski odsjek”.

Članak 13.

(1) Geološki odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz geologije.

(2) Sjedište Geološkog odsjeka je u Zagrebu, Horvatovac 102/b.

(3) Geološki odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet, Geološki odsjek”.

Članak 14.

(1) Kemijski odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz kemije.

(2) Sjedište Kemijskog odsjeka je u Zagrebu, Horvatovac 102/b.

(3) Kemijski odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet, Kemijski odsjek”.

Članak 15.

(1) Matematički odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada iz matematike i računarstva.

(2) Sjedište Matematičkog odsjeka je u Zagrebu, Bijenička cesta 30.

(3) Matematički odsjek ima svoj žig i pečat s natpisom „Sveučilište u Zagrebu, Prirodoslovno-matematički fakultet, Matematički odsjek”.

Članak 16.

(1) Uprava, unutarnji ustroj i funkcioniranje fakultetskih odsjeka pobliže su uređeni odsječkim pravilnikom i općim aktom o ustroju radnih mjesta na PMF-u.

(2) Odsječki pravilnik donosi Vijeće odsjeka na prijedlog Odsječkog kolegija, tajnim glasovanjem, natpolovičnom većinom glasova svih članova Vijeća odsjeka.

(3) Odsječki pravilnik ne može stupiti na snagu bez suglasnosti dekana.

**III. POSEBNE ODREDBE**

**III.1. Tijela Fakulteta**

Članak 17.

Tijela Fakulteta su: dekan, Fakultetsko vijeće i Fakultetski kolegij.

**III.1.1. Dekan**

Članak 18.

(1) Dekan je čelnik Fakulteta s ovlastima utvrđenima Statutom Sveučilišta, ovim Statutom te zakonom.

(2) Znak dekanske časti je dekanski lanac.

(3) Dekan se bira na mandat od tri godine. Ista osoba može biti izabrana za dekana najviše dva puta uzastopno.

**Nadležnost dekana**

Članak 19.

(1) Dekan:

1. predstavlja i zastupa Fakultet,

2. ustrojava rad i poslovanje Fakulteta,

3. donosi poslovne odluke u ime i za račun Fakulteta, u skladu sa stavkom 2. ovog članka Statuta,

4. predsjedava Fakultetskom vijeću i Fakultetskom kolegiju;

5. predlaže dnevni red sjednica Fakultetskog vijeća i Fakultetskog kolegija,

6. Fakultetskom vijeću predlaže mjere za unaprjeđenje rada Fakulteta,

7. provodi odluke Fakultetskog vijeća i Fakultetskog kolegija te odluke Senata Sveučilišta i vijeća područja koje se odnose na Fakultet,

8. daje suglasnosti za odsječke pravilnike,

9. na prijedlog Fakultetskoga kolegija odlučuje o potrebi zasnivanja radnog odnosa u Službi Dekanata,

10. na prijedlog odsječkog kolegija donosi odluke o potrebi zasnivanja radnog odnosa na administrativnim, stručnim, tehničkim i pomoćnim (nenastavnim) poslovima na odsjecima,

11. odlučuje o pravima i obvezama iz radnog odnosa te o pritužbama i žalbama studenata u drugostupanjskom upravnom postupku,

12. obavlja i druge poslove utvrđene ovim Statutom, važećim zakonima i Statutom Sveučilišta.

(2) Dekan samostalno donosi poslovne odluke te u ime i za račun Fakulteta poduzima pravne radnje u vrijednosti do 1.000.000,00 kuna, uz obvezno redovito izvještavanje Fakultetskog kolegija o svakoj pravnoj radnji čija vrijednost prelazi 100.000,00 kuna na prvoj sjednici Fakultetskog kolegija nakon poduzimanja te pravne radnje. Pravne radnje čija je vrijednost od 1.000.000,00 kuna do 3.000.000,00 kuna, dekan može poduzimati samo uz prethodnu suglasnost Fakultetskog vijeća, a za pravne radnje iznad 3.000.000,00 kuna uz prethodnu suglasnost Senata Sveučilišta u Zagrebu.

(3) Za obavljanje poslova iz svoga djelokruga, dekan može imenovati stalna i privremena povjerenstva.

**Postupak izbora dekana**

Članak 20.

(1) Za dekana može biti izabran nastavnik Fakulteta u znanstveno-nastavnom zvanju redovitog profesora u trajnom zvanju ili redovitog profesora.

(2) Postupak izbora dekana pokreće Fakultetsko vijeće donošenjem odluke o pokretanju postupka izbora dekana i objavom poziva za predlaganje predloženika za dekana, najranije godinu dana, a najkasnije deset mjeseci prije isteka mandata dekana. Odluka o pokretanju postupka izbora dekana dostavlja se svim fakultetskim odsjecima.

(3) U roku dva mjeseca od dana dostavljanja odluke o pokretanju postupka izbora dekana, fakultetski odsjek može Fakultetskom vijeću dostaviti obrazloženi prijedlog jednog kandidata za predloženika za dekana tog fakultetskog odsjeka, a taj kandidat treba biti zaposlenik na odsjeku koji ga predlaže. Obrazložene prijedloge jednog kandidata za predloženika za dekana mogu dostaviti oni fakultetski odsjeci s kojih nisu bila izabrana posljednja dva dekana, bez obzira na trajanje (broj) mandata, osim fakultetskog odsjeka koji predlaže aktualnog dekana za reizbor. Kandidat za predloženika za dekana kojeg predlaže fakultetski odsjek bira se između nastavnika Fakulteta koji ispunjavaju uvjete iz stavka 1. ovog članka, a koji su samostalno iskazali interes za sudjelovanjem u postupku izbora dekana dostavom svog životopisa i pisanog programa rada Vijeću odsjeka. Program rada za dekanski mandat svaki zainteresirani kandidat za predloženika za dekana na razini fakultetskog odsjeka usmeno izlaže pred Vijećem fakultetskog odsjeka prije glasovanja o kandidatu za predloženika za dekana tog fakultetskog odsjeka.

(4) Kandidata za predloženika za dekana na razini fakultetskih odsjeka bira Vijeće odsjeka tajnim glasovanjem, natpolovičnom većinom glasova svih članova Vijeća odsjeka. Prijedlog kandidata za predloženika za dekana fakultetskog odsjeka koji dobije natpolovičnu većinu glasova svih članova Vijeća odsjeka službeni je kandidat za predloženika za dekana tog fakultetskog odsjeka.

(5) Ako je Vijeća odsjeka utvrdilo da postoji dva ili više prijedloga kandidata za predloženika za dekana na razini fakultetskog odsjeka i ako u prvom krugu glasovanja nijedan od njih ne postigne natpolovičnu većinu glasova svih članova Vijeća odsjeka, održava se drugi krug glasovanja u kojem se odlučuje samo o dva predložena kandidata koji su u prvom krugu glasovanja postigli najveći broj glasova. Iznimno, u drugom se krugu može glasovati o većem broju predloženih kandidata ako se zbog izjednačenog broja glasova postignutih u prvome krugu ne mogu izdvojiti samo dva predložena kandidata za predloženika za dekana. Ako u drugome krugu glasovanja nijedan od predloženih kandidata ne postigne natpolovičnu većinu glasova svih članova Vijeća odsjeka, održava se treći krug glasovanja u kojem se odlučuje o predloženom kandidatu koji je u drugom krugu postigao najveći broj glasova. Ako u trećem krugu glasovanja predloženi kandidat ne postigne natpolovičnu većinu glasova svih članova Vijeća odsjeka, postupak izbora može se ponoviti na način utvrđen odredbama ovoga Statuta. Iznimno, ako su u drugom krugu glasovanja više od dva predložena kandidata postigla najveći i jednak broj glasova, u trećem se krugu glasuje o svim predloženim kandidatima. Ako u trećem krugu glasovanja nijedan od tih predloženih kandidata ne postigne natpolovičnu većinu glasova svih članova Vijeća odsjeka, postupak izbora može se ponoviti na način utvrđen odredbama ovoga Statuta.

Članak 21.

(1) Predloženike za dekana Fakulteta utvrđuje Fakultetsko vijeće javnim glasovanjem, većinom glasova svih članova, glasujući zasebno o svakom kandidatu za predloženika za dekana, na temelju prijedloga fakultetskih odsjeka, životopisa i programa rada koje kandidat usmeno izlaže pred Fakultetskim vijećem prije glasovanja.

(2) Predloženici za dekana Fakulteta koji dobiju suglasnost Fakultetskog vijeća upućuju se Senatu Sveučilišta koji utvrđenim predloženicima za dekana, na prijedlog rektora, u roku mjesec dana od dana zaprimanja zahtjeva za davanje suglasnosti odlučuje o davanju suglasnosti za svakog pojedinog predloženika za dekana. Predloženici za dekana koji su dobili suglasnost Sveučilišta sudjeluju u završnoj fazi izbora dekana Fakulteta.

(3) Dekana Fakulteta, među predloženicima za dekana koji su dobili suglasnost Sveučilišta, bira Fakultetsko vijeće tajnim glasovanjem, natpolovičnom većinom glasova svih članova Fakultetskog vijeća.

(4) Ako je Fakultetsko vijeće utvrdilo da postoji više od dva predloženika za dekana Fakulteta koji su dobili suglasnost Sveučilišta i ako u prvom krugu glasovanja nijedan od njih ne postigne natpolovičnu većinu glasova svih članova Fakultetskog vijeća, održava se drugi krug glasovanja u kojem se odlučuje samo o dva predloženika za dekana koji su u prvom krugu glasovanja postigli najveći broj glasova. Iznimno, u drugom se krugu može glasovati o većem broju predloženika ako se zbog izjednačenog broja glasova postignutih u prvome krugu ne mogu izdvojiti samo dva predloženika za dekana. Ako u drugome krugu glasovanja nijedan od kandidata ne postigne natpolovičnu većinu glasova svih članova Fakultetskog vijeća, održava se treći krug glasovanja u kojem se odlučuje o predloženiku koji je u drugom krugu postigao najveći broj glasova. Ako u trećem krugu glasovanja predloženik ne postigne natpolovičnu većinu glasova svih članova Fakultetskog vijeća, postupak izbora se ponavlja na način utvrđen odredbama ovoga Statuta. Iznimno, akosu u drugom krugu glasovanja više od dva predloženika postigla najveći i jednak broj glasova, u trećem se krugu glasuje o svim predloženicima. Ako u trećem krugu glasovanja nijedan od tih predloženika ne postigne natpolovičnu većinu glasova svih članova Fakultetskog vijeća, postupak izbora dekana se ponavlja na način utvrđen odredbama ovoga Statuta.

Članak 22.

(1) Izbor dekana potvrđuje Senat Sveučilišta. Ako Senat Sveučilišta uskrati suglasnost na izbor dekana, postupak izbora dekana se ponavlja na način utvrđen odredbama ovog Statuta.

(2) Dekan preuzima dužnost prvoga dana nove akademske godine.

(3) Postupak izbora na mjesto dekana kojem istječe mandat mora završiti najkasnije četiri mjeseca prije stupanja na dužnost.

Članak 23.

(1) Ako se novi dekan ne izabere do isteka mandata postojećem dekanu, Fakultetsko će vijeće na prijedlog Fakultetskog kolegija, u roku od 30 dana od isteka mandata postojećem dekanu, Senatu Sveučilišta predložiti osobu koja ispunjava uvjete za dekana propisane ovim Statutom za obnašatelja dužnosti dekana, i to za razdoblje do izbora dekana na način utvrđen odredbama ovog Statuta. Na temelju suglasnosti rektora, Senat Sveučilišta u roku 30 dana od zaprimanja prijedloga imenuje obnašatelja dužnosti dekana.

(2) U slučaju da Fakultetsko vijeće u propisanom roku ne dostavi prijedlog za obnašatelja dužnosti dekana, obnašatelja dužnosti dekana imenovat će Senat Sveučilišta na prijedlog rektora, i to za razdoblje do izbora dekana na način utvrđen odredbama ovog Statuta.

(3) Do imenovanja obnašatelja dužnosti dekana Fakulteta, Fakultetsko vijeće produžit će mandat postojećem dekanu.

**Odgovornost dekana**

Članak 24.

(1) Dekan je odgovoran za zakonitost rada Fakulteta, za provedbu Statuta Sveučilišta u Zagrebu, ovog Statuta te drugih općih akata Sveučilišta i Fakulteta.

(2) Dekan za svoj rad odgovara Fakultetskom vijeću i rektoru, kojem je jednom godišnje dužan podnijeti izvješće o radu i poslovanju Fakulteta te izvješće o svom radu, uključujući izvješće o prijedlogu proračuna Fakulteta i njegovu izvršenju.

**Razrješenje dekana**

Članak 25.

(1) Dekan može biti razriješen dužnosti prije isteka roka na koji je izabran ako:

1. sam zatraži razrješenje

2. ne ispunjava dužnosti dekana predviđene zakonom i Statutom,

3. ozbiljno i trajno krši odredbe zakona, Statuta Sveučilišta i ovog Statuta, općih akata Sveučilišta i Fakulteta ili drugih propisa

4. zlouporabi položaj dekana

5. svojim ponašanjem povrijedi ugled dužnosti koju obnaša

6. izgubi sposobnost obavljanja dužnosti

7. nastanu razlozi koji po posebnim propisima ili propisima kojima se uređuju radni odnosi dovode do prestanka radnog odnosa

8. svojim nesavjesnim ili nepravilnim radom prouzroči Fakultetu ili pojedinom odsjeku veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju fakultetske, odnosno odsječke djelatnosti.

(2) Odluku o razrješenju dekana na njegov osobni pisani zahtjev donosi Fakultetsko vijeće na prvoj sljedećoj sjednici nakon podnošenja zahtjeva za razrješenje. Fakultetsko vijeće odlučuje natpolovičnom većinom glasova ukupnog broja članova Fakultetskog vijeća, a njemu u tom slučaju predsjedava najstariji član Fakultetskog vijeća iz reda zaposlenika u znanstveno-nastavnom zvanju redovitog profesora u trajnom zvanju, redovitog profesora, izvanrednog profesora i docenta.

(3) Postupak razrješenja dekana, u slučajevima iz podstavaka 2., 3., 4., 5., 6., 7. i 8. stavka 1. ovog članka Statuta započinje odlukom o pokretanju postupka razrješenja koju donosi Fakultetsko vijeće tajnim glasovanjem natpolovičnom većinom glasova svih članova Fakultetskog vijeća, i to na prijedlog najmanje petnaest nastavnika Fakulteta u znanstveno-nastavnom zvanju redovitog profesora i redovitog profesora u trajnom zvanju. Prijedlog za razrješenje podnosi se u pisanom obliku neposredno na sjednici Fakultetskog vijeća na kojoj se odlučuje o razrješenju.

(4) Fakultetsko vijeće imenuje Povjerenstvo za utvrđivanje dekanove odgovornosti, za povrede dekanske dužnosti u slučajevima iz stavka 3. ovog članka, u sastavu od pet članova i to iz reda nastavnika Fakulteta u znanstveno-nastavnom zvanju redovitog profesora i redovitog profesora u trajnom zvanju. U roku od najkasnije 30 dana od dana imenovanja, Povjerenstvo je dužno utvrditi sve činjenice relevantne za dekanovo razrješenje, o čemu dostavlja pisano izvješće Fakultetskom vijeću.

(5) Najkasnije u roku dva mjeseca od donošenja odluke o pokretanju postupka razrješenja iz stavka 3. ovog članka, o razrješenju dekana odlučuje Fakultetsko vijeće tajnim glasovanjem, natpolovičnom većinom glasova svih članova, i to na temelju izvješća Povjerenstva iz prethodnog stavka ovog članka. Prije donošenja odluke o razrješenju, dekanu se mora dati mogućnost da se pred Fakultetskim vijećem izjasni o razlozima za razrješenje, odnosno da iznese svoju obranu.

(6) U slučaju razrješenja dekana, Senat Sveučilišta imenuje obnašatelja dužnosti dekana do izbora novog dekana. Postupak za izbor novog dekana provodi se na način utvrđen odredbama ovog Statuta. U postupku izbora novog dekana, razriješeni dekan ne može biti predloženikom za novog dekana Fakulteta.

Članak 26.

(1) U slučaju dekanove smrti, dekana u obnašanju dužnosti zamjenjuje jedan od prodekana prema redoslijedu prodekana utvrđenom odlukom dekana iz članka 27. stavka 5. ovog Statuta, sve do izbora novog dekana.

(2) U slučaju dekanove odsutnosti ili spriječenosti u obavljanju dekanskih poslova, dekana u obnašanju dužnosti zamjenjuje jedan od prodekana prema redoslijedu prodekana utvrđenom odlukom dekana iz članka 27. stavka 5. ovog Statuta.

**Prodekani**

Članak 27.

(1) Dekanu u radu pomažu prodekani.

(2) Prodekani Fakulteta su: prodekan za nastavu, prodekan za financije i poslovanje, prodekan za znanost, projekte i suradnju s gospodarstvom, prodekan za međunarodnu suradnju te prodekan za investicije i razvoj.

(3) Za prodekana može biti izabran nastavnik Fakulteta u znanstveno-nastavnom zvanju redovitog profesora u trajnom zvanju, redovitog ili izvanrednog profesora.

(4) Na dekanov prijedlog, prodekane bira Fakultetsko vijeće, natpolovičnom većinom glasova svih članova. Dekan predlaže prodekane vodeći računa da fakultetski odsjeci budu ravnomjerno zastupljeni.

(5) Nakon donošenja odluke o izboru prodekana, dekan donosi odluku kojom određuje redoslijed prodekana koji se primjenjuje u slučaju nastupanja okolnosti iz članka 26. Statuta. Dekan u svakom trenutku može donijeti novu odluku o redoslijedu.

(6) Trajanje mandata prodekana jednako je trajanju mandata dekana na čiji je prijedlog prodekan izabran.

(7) Prodekani mogu biti razriješeni dužnosti i prije isteka mandata na koji su izabrani. Na razloge za prijevremeno razrješenje prodekana i postupak razrješenja na odgovarajući način primjenjuju se odredbe o postupku prijevremenog razrješenja dekana iz članka 26. Statuta. U slučaju razrješenja prodekana i prije isteka mandata na koji je izabran, sukladno odredbi stavka 4. ovog članka, izabrat će se novi prodekan.

Članak 28.

(1) Prodekan za nastavu koordinira provedbu nastave i nastavnih planova i programa, brine o organizaciji doktorskih studija, komunicira sa sveučilišnim tijelima i službama u rješavanju nastavnih pitanja, daje upute za ujednačeno postupanje u rješavanju studentskih pitanja te pri rješavanju studentskih molbi po odsjecima, koordinira rad studentskih referada, vodi brigu o radu samostalnih katedri, obavlja poslove vezane uz upravljanje kvalitetom te druge poslove vezane uz realizaciju studija i studijskih programa.

(2) Prodekan za financije i poslovanje koordinira financijsko poslovanje Fakulteta i fakultetskih odsjeka, brine o zakonitom, svrhovitom, učinkovitom, ekonomičnom i djelotvornom raspolaganju proračunskim i drugim sredstvima te usklađuje cjelokupno financijsko poslovanje Fakulteta.

(3) Prodekan za znanost, projekte i suradnju s gospodarstvom analizira i koordinira poslovima vezanim uz znanstvenu, nastavnu i stručnu suradnju sa sveučilištima, institutima, fondacijama, državnim agencijama za znanost, gospodarskim subjektima i drugim institucijama, sudjeluje u planiranju i koordinaciji domaćih i međunarodnih znanstvenih i infarstrukturnih projekata, razvija suradnju s gospodarstvom te obavlja druge poslove vezane uz znanstveni rad Fakulteta.

(4) Prodekan za međunarodnu suradnju obavlja poslove vezane uz suradnju s inozemnim fakultetima, sveučilištima i drugim institucijama, brine o organizaciji odlazne i dolazne mobilnosti studenata te koordinira poslovima za međunarodnu suradnju i projekte. Prodekan za međunarodnu suradnju je i ECTS koordinator Fakulteta.

(5) Prodekan za investicije i razvoj Fakulteta obavlja poslove vezane uz investicijska i tekuća održavanja te izgradnju, surađuje putem Službe Dekanata s građevinskim izvođačima, skrbi o vođenju evidencija o ponudama, sklopljenim ugovorima i tijeku izvršavanja preuzetih obveza Fakulteta, brine se o izvorima financiranja te obavlja druge poslove povezane s investicijskim ulaganjima i tekućim održavanjem.

**Stručne službe Fakulteta**

Članak 29.

(1) Stručne službe Fakulteta su Služba dekanata i stručne službe svakog pojedinog odsjeka.

(2) Zajedničke pravne, kadrovske, računovodstveno-knjigovodstvene, stručno-administrativne, tehničke, opće i pomoćne poslove za potrebe Fakulteta, nužne za uspješno obavljanje djelatnosti Fakulteta te za uspješno izvođenje nastavnog i znanstvenoistrazivačkog rada Fakulteta i fakultetskih odsjeka obavljaju djelatnici u Službi dekanata, u skladu s općim aktom o ustroju radnih mjesta.

(3) Radom Službe dekanata ravna i koordinira prodekan za financije i poslovanje.

(4) Stručne službe svakog odsjeka obavljaju poslove za potrebe odsjeka, a u radu se koordiniraju međusobno i sa Službom dekanata.

**Glavni tajnik Fakulteta**

Članak 30.

(1) Glavni tajnik Fakulteta vodi pravne poslove i ravna pravnim poslovima Fakulteta u skladu s općim aktom o ustroju radnih mjesta.

(2) Glavnog tajnika bira izborno povjerenstvo, a potvrđuje Fakultetski kolegij na temelju javnog natječaja prema uvjetima utvrđenim općim aktom o ustroju radnih mjesta.

(3) Glavni tajnik odgovara za svoj rad dekanu Fakulteta i Fakultetskom kolegiju u skladu s propisima o radu.

**III.1.2. Fakultetsko vijeće**

**Sastav Fakultetskog vijeća**

Članak 31.

(1) Fakultetsko vijeće je stručno vijeće Fakulteta.

(2) Fakultetsko vijeće je ustrojeno na delegatskom načelu te ga čine:

1. po osam predstavnika iz reda zaposlenika u znanstveno-nastavnom zvanju redovitog profesora u trajnom zvanju, redovitog profesora, izvanrednog profesora i docenta iz Biološkog, Fizičkog, Geografskog Geološkog, Kemijskog i Matematičkog odsjeka,

2. četiri predstavnika iz reda zaposlenika u znanstveno-nastavnom zvanju redovitog profesora u trajnom zvanju, redovitog profesora, izvanrednog profesora i docenta iz Geofizičkoga odsjeka,

3. po jedan predstavnik za svaki pojedini fakultetski odsjek iz reda zaposlenika izabranih u nastavna i suradnička zvanja,

4. dekan,

5. prodekani,

6. predstavnici studenata

7. predstavnik zaposlenika koji se bira prema odredbama Zakona o radu.

(3) Predstavnici studenata, koje sukladno posebnim propisima biraju sami studenti, čine 15 % svih članova Fakultetskog vijeća. Postotni izračun zaokružuje se na prvi viši cijeli broj.

(4) Predstavnike zaposlenika u znanstveno-nastavnom zvanju redovitog profesora u trajnom zvanju, redovitog profesora, izvanrednog profesora i docenta te predstavnike zaposlenika izabranih u nastavna i suradnička zvanja i njihove zamjenike bira i opoziva Vijeće odsjeka natpolovičnom većinom glasova nazočnih članova Vijeća odsjeka, na način i u postupku utvrđenom odsječkim pravilnikom.

(5) Predstavnici fakultetskih odsjeka u Fakultetsko se vijeće biraju na vrijeme od četiri godine.

(6) Sjednicama Fakultetskog vijeća predsjedava dekan.

**Nadležnost Fakultetskog vijeća**

Članak 32.

(1) Fakultetsko vijeće:

1. donosi Statut Fakulteta natpolovičnom većinom glasova svih članova,

2. bira i razrješuje dekana tajnim glasovanjem, natpolovičnom većinom glasova svih članova,

3. bira i razrješuje prodekane tajnim glasovanjem, natpolovičnom većinom glasova svih članova,

4. razmatra i odlučuje o prihvaćanju godišnjih izvješća dekana,

5. provodi izbore za članove Vijeća područja i Senat Sveučilišta,

6. donosi proračun i završni račun Fakulteta na prijedlog Fakultetskog kolegija,

7. vodi brigu i donosi odluke u cilju osiguranja kvalitete studija i znanstvenog rada,

8. predlaže Senatu Sveučilišta donošenje studijskih programa, na prijedlog nadležnih vijeća fakultetskih odsjeka,

9. donosi Izvedbeni plan nastave za studijsku godinu (Red predavanja), na prijedlog nadležnih vijeća fakultetskih odsjeka,

10. daje mišljenje o prijedlogu sveučilišnih nastavnih planova i programa u cjelini ili u dijelovima iz područja svog djelovanja,

11. osniva nove i razvija postojeće istraživačke kapacitete na razini odgovarajuće znanstvene discipline,

12. pokreće i provodi postupke izbora u znanstveno-nastavna zvanja te druga zvanja i na odgovarajuća radna mjesta sukladno zakonu, Statutu Sveučilišta i ovom Statutu,

13. osigurava uvjete za slobodu inicijative pojedinaca i skupina istraživača, nastavnika i studenata u znanstvenim, nastavnim i stručnim djelatnostima,

14. daje mišljenje o nabavi, postavljanju i uporabi krupne opreme na Fakultetu ili Sveučilištu iz područja svog djelovanja,

15. donosi akt o ustroju radnih mjesta natpolovičnom većinom glasova svih članova,

16. donosi odluke o raspolaganju imovinom Fakulteta natpolovičnom većinom glasova svih članova,

17. predlaže Senatu Sveučilišta studijske kapacitete i upisne kvote,

18. donosi odluku o izboru i zapošljavanju nastavnika, znanstvenika i suradnika,

19. odobrava korištenje slobodne studijske godine,

20. donosi odluke o osnivanju i ostale odluke vezane uz ustanove i društva u djelomičnom ili potpunom vlasništvu Fakulteta,

21. obavlja i druge poslove utvrđene zakonom, Statutom Sveučilišta i ovim Statutom.

(2) Fakultetsko vijeće može osnovati posebna povjerenstva za obavljanje poslova iz svoga djelokruga.

**Sjednice Fakultetskog vijeća**

Članak 33.

(1) Fakultetsko vijeće obavlja poslove iz svoga djelokruga na sjednicama koje priprema, saziva i kojima predsjedava dekan Fakulteta.

(2) Poziv na sjednicu dostavlja se članovima Fakultetskoga vijeća elektroničkom poštom. Prijedlog dnevnog reda i materijali za sjednicu Fakultetskoga vijeća objavljuju se na intranetu Fakulteta najmanje dva radna dana prije sjednice. Dekan iznosi prijedlog i prispjele dopune dnevnoga reda na sjednici Fakultetskoga vijeća koje odlučuje o dnevnom redu.

(3) Fakultetsko vijeće pravovaljano raspravlja i odlučuje kada je na sjednicama nazočno više od polovice svih članova. Izostanak sa sjednice mora se opravdati dekanu.

(4) U slučaju podijeljenoga broja glasova, kod donošenja odluka Fakultetskoga vijeća odlučujući je glas dekana.

(5) Fakultetsko vijeće donosi odluke javnim glasovanjem, natpolovičnom većinom glasova nazočnih članova koji su glasali, osim u slučajevima za koje je zakonom, Statutom Sveučilišta ili ovim Statutom određeno drugačije. Fakultetsko vijeće može donijeti odluku da se pojedino glasovanje provede tajnim glasovanjem, ako se za to izjasni natpolovična većina svih članova Fakultetskog vijeća, ali ne u slučajevima za koje je zakonom, Statutom Sveučilišta ili ovim Statutom izričito propisano javno glasovanje.

(6) Javno glasovanje može se provesti dizanjem ruke ili elektroničkim glasovanjem.

(7) Osim u slučaju odlučivanja o Statutu i njegovim izmjenama i dopunama, novim studijima, izborima dekana i prodekana, osnivanju i ukidanju fakultetskih odsjeka, izborima na znanstveno-nastavna radna mjesta za osobe za koje je dano negativno mišljenje te o odlukama osporenima studentskim vetom, Fakultetsko vijeće odluke ili mišljenja može donositi i izjašnjavanjem članova Fakultetskoga vijeća putem elektroničke pošte, što se smatra izvanrednom sjednicom Fakultetskoga vijeća. Odluka ili mišljenje može se donijeti ako izjašnjavanju putem elektroničke pošte pristupi više od polovice svih članova Fakultetskoga vijeća. Odluka ili mišljenje donosi se natpolovičnom većinom glasova članova Fakultetskoga vijeća koji su pristupili izjašnjavanju putem elektroničke pošte. Nakon isteka roka za glasovanje, sastavlja se zapisnik o provedenom glasovanju te se o rezultatima glasovanja obavještavaju svi članovi Fakultetskog vijeća. Rezultati glasovanja objavljuju se i na prvoj idućoj sjednici Fakultetskog vijeća.

(8) Rad Fakultetskoga vijeća i način donošenja odluka propisuje se Poslovnikom o radu Fakultetskog vijeća koji donosi Fakultetsko vijeće javnim glasovanjem, natpolovičnom većinom glasova nazočnih članova.

**Suspenzivni veto**

Članak 34.

(1) Studentski predstavnici u Fakultetskom vijeću imaju pravo suspenzivnog veta prilikom odlučivanja na sjednici Fakultetskog vijeća o pitanjima od posebnog interesa za studente.

(2) Pitanja od posebnog interesa za studente su: uređivanje prava i obveza studenata, promjena sustava studija, osiguranje kvalitete studija, donošenje nastavnih programa, utvrđivanje izvedbenih planova nastave i pitanja vezana uz studentski standard.

(3) Suspenzivni veto ulaže natpolovična većina studentskih predstavnika u Fakultetskom vijeću, u kojem slučaju Fakultetsko vijeće ponovno raspravlja o spornom pitanju, i to najranije po isteku roka od 8 dana od dana ulaganja suspenzivnog veta. U ponovnom odlučivanju o spornom pitanju, Fakultetsko vijeće odlučuje natpolovičnom većinom glasova svih članova i na tu se odluku više ne može primijeniti suspenzivni veto.

Članak 35.

Pravo suspenzivnog veta u Fakultetskom vijeću imaju i predstavnici pojedinog fakultetskog odsjeka, na način utvrđen u članku 34. stavku 3. ovog Statuta, i to prilikom odlučivanja o pitanjima od posebnog interesa za razvoj djelatnosti struke.

**III.1.3. Fakultetski kolegij**

**Sastav Fakultetskog kolegija**

Članak 36.

(1) Fakultetski kolegij čine: dekan, prodekani i pročelnici svih fakultetskih odsjeka.

(2) U radu Fakultetskog kolegija, ali bez prava glasa:

- uvijek sudjeluje i glavni tajnik Fakulteta,

- sudjeluje predsjednik Studentskog zbora PMF-a, kada Fakultetski kolegij odlučuje o pitanjima od posebnog interesa za studente iz članka 35. stavka 2. ovoga Statuta,

- na poziv dekana, može sudjelovati i predstavnik zaposleničkog vijeća, odnosno sindikata, i to o pitanjima iz radnog prava, a po potrebi i drugi djelatnici Fakulteta.

**Nadležnost Fakultetskog kolegija**

Članak 37.

Fakultetski kolegij:

1. priprema sjednice Fakultetskoga vijeća,

2. raspravlja o kadrovskim pitanjima te pomaže dekanu u odlučivanju o pitanjima tekućeg poslovanja,

3. priprema prijedloge o nabavi, postavljanju i uporabi krupne opreme na Fakultetu i na fakultetskim odsjecima,

4. prati izvršenje odluka Fakultetskoga vijeća,

5. Fakultetskom vijeću predlaže proračun i završni račun Fakulteta,

6. utvrđuje financijsku politiku Fakulteta,

7. Fakultetskom vijeću predlaže razvojne i istraživačke planove i programe, kapitalna ulaganja u vredniju istraživačku i nastavnu opremu u vrijednostima većoj od 1.000.000,00 kuna,

8. Fakultetskom vijeću predlaže donošenje odluka o osnivanju pravnih osoba, odnosno ustrojstvenih jedinica čijim djelatnostima se povezuju visoko obrazovanje, znanost i praksa,

9. Fakultetskom vijeću predlaže donošenje odluka o školarinama, participacijama te o pitanjima studentskog standarda,

10. utvrđuje prijedlog akta o ustroju radnih mjesta koji se odnosi na Stručne službe Fakulteta u okviru općeg akta o ustroju radnih mjesta,

11. dekanu predlaže donošenje odluke o potrebi zasnivanja radnog odnosa na neodređeno vrijeme u

Stručnim službama Fakulteta,

12. utvrđuje proračun za zajedničke poslove koje obavljaju Stručne službe Fakulteta i objedinjuje odsječke proračune,

13. razmatra novčano poslovanje Fakulteta i objedinjuje završne račune fakultetskih odsjeka,

14. utvrđuje ovlaštene financijske potpisnike na fakultetskom žiro računu,

15. raspravlja i pomaže dekanu u odlučivanju o pitanjima tekućeg poslovanja,

16. raspravlja o gradnji Fakulteta i daje prijedloge,

17. obavlja i druge poslove u skladu s ovim Statutom i općim aktima Fakulteta.

**Sjednice Fakultetskog kolegija**

Članak 38.

(1) Sjednice Fakultetskog kolegija saziva dekan i predsjedava im.

(2) Dekan saziva Fakultetski kolegij prema potrebi, a najmanje jedanput mjesečno.

(3) Fakultetski kolegij pravovaljano raspravlja i odlučuje kada je na sjednicama nazočno više od polovice svih stalnih članova s pravom glasa. Izostanak sa sjednice mora se opravdati dekanu.

(4) Fakultetski kolegij donosi odluke natpolovičnom većinom glasova nazočnih članova.

(5) Kada Fakultetski kolegij donosi financijsku odluku o internoj raspodjeli financijskih sredstava u iznosu većem od 1.000.000,00 kn, dekan i pročelnici imaju pravo uložiti veto na izglasanu odluku. U slučaju da je na navedenu financijsku odluku uložen veto, Fakultetski kolegij ponovno raspravlja o internoj raspodjeli financijskih sredstava u iznosu većem od 1.000.000,00 kn, i to najranije mjesec dana od dana ulaganja veta. U ponovnom odlučivanju o raspodjeli financijskih sredstava u iznosu većem od 1.000.000,00 kn, Fakultetski kolegij donosi odluku natpolovičnom većinom glasova svih članova na koju se više ne može primijeniti veto. U slučaju jednakog broja glasova, za donošenje odluke odlučujuć je glas dekana.

**III.2. Tijela fakultetskih odsjeka**

Članak 39.

Svaki fakultetski odsjek ima sljedeća tijela: pročelnik, Vijeće odsjeka i Odsječki kolegij.

**III.2.1. Pročelnik**

**Ovlasti pročelnika**

Članak 40.

(1) Pročelnik:

1. vodi i organizira djelatnost i poslovanje fakultetskog odsjeka,

2. predsjedava Vijeću odsjeka,

3. donosi poslovne odluke o raspolaganju prihodima fakultetskog odsjeka u vrijednosti do 100.000,00 kuna, uz obvezno redovito izvještavanje Odsječkog kolegija o svakoj pravnoj radnji čija vrijednost prelazi 50.000,00 kuna na prvoj sjednici Odsječkog kolegija, nakon poduzimanja te pravne radnje, u skladu s odredbama ovog Statuta,

4. putem Odsječkog kolegija, dekanu Fakulteta predlaže popunjavanje nenastavnih radnih mjesta na

fakultetskom odsjeku,

5. Vijeću fakultetskih odsjeka predlaže mjere za poboljšanje rada fakultetskog odsjeka,

6. predlaže dnevni red sjednica Vijeća odsjeka i Odsječkog kolegija,

7. provodi odluke Vijeća odsjeka i Odsječkog kolegija,

8. usmjerava kadrovsku politiku na fakultetskom odsjeku u skladu s odlukama Odsječkog kolegija,

9. obavlja i druge poslove utvrđene ovim Statutom, općim aktima Fakulteta, odsječkim pravilnikom te drugim aktima odsjeka.

(2) Pročelnik predstavlja i zastupa Fakultet prema trećim osobama isključivo kada se radi o poduzimanju pravnih radnji i poslova prema trećim osobama koje se neposredno odnose na područje fakultetskog odsjeka – podružnice na čijem je čelu pročelnik, i to u sljedećim slučajevima:

1. izdaje pisma potpore institucije u znanstvene svrhe i potvrde vezane uz znanstveni rad

2. ovjerava i izdaje dokumentaciju potrebnu za sudjelovanje zaposlenika u znanstvenim istraživanjima na inozemnim institucijama

3. ovjerava periodična i završna izvješća za projekte

4. traži suglasnost za vanjske suradnike u nastavi, mentore i vježbaonice od vanjskih institucija te sklapa ugovore o izvođenju nastave s vanjskim suradnicima i mentorima

5. izdaje potvrde koje se odnose na studente, potvrde o održanim demonstraturama, nastavi za vanjske suradnike, nastavi za zaposlenike odsjeka i metodičkoj praksi

6. sklapa ugovore o suradnji u znanstvenoj i nastavnoj djelatnosti s drugim institucijama te ugovore koji su od interesa za poslovanje odsjeka u vrijednosti do 100.000,00 kuna (npr. ugovore o donacijama i sponzorstvima, ugovore o izvođenju nastave, ugovore o stručnoj praksi s pravnim osobama i dr.)

7. sklapa studentske ugovore za rad u nastavi i znanosti

8. provodi postupke i sklapa ugovore za jednostavnu nabavu u skladu s propisima o jednostavnoj nabavi prema internim pravilima Fakulteta

9. izdaje reverse.

(3) Sve druge pravne radnje i poslove koje se neposredno odnose na područje fakultetskog odsjeka – podružnice, poduzima, odnosno sklapa Fakultet, tj. dekan.

**Postupak izbora pročelnika**

Članak 41.

(1) Postupak izbora pročelnika pokreće Vijeće odsjeka osam mjeseci prije stupanja na dužnost. Pročelnik preuzima dužnost prvoga dana nove akademske godine.

(2) Za pročelnika možebiti izabran nastavnik u znanstveno-nastavnom zvanju redovitog profesora u trajnom zvanju, redovitog ili izvanrednog profesora.

(3) Pročelnika bira Vijeće fakultetskih odsjeka tajnim glasovanjem, natpolovičnom većinom glasova svih članova Vijeće fakultetskih odsjeka.

(4) Izbor pročelnika odsjeka potvrđuje dekan. Odluka dekana kojom se uskraćuje suglasnost na odluku o izboru pročelnika mora biti obrazložena. U slučaju da dekan uskrati suglasnost na odluku o izboru pročelnika, postupak izbora pročelnika se ponavlja na način i u skladu s odredbama ovog Statuta i odsječkog pravilnika.

(5) Pročelnik se bira na vrijeme od najviše tri godine. Ista osoba može obnašati funkciju pročelnika najviše šest godina uzastopno.

(6) Ako do isteka mandata postojećem pročelniku dekana Fakulteta ne izabere ili ne potvrdi pročelnika, Vijeće odsjeka natpolovičnom većinom glasova nazočnih članova imenuje obnašatelja dužnosti pročelnika, na vrijeme od najduže četiri mjeseca, a u tom roku Vijeće odsjeka mora završiti postupak izbora novog pročelnika. Ako Vijeće odsjeka ne imenuje obnašatelja dužnosti pročelnika ili ako pročelnik ne bude izabran ili potvrđen ni nakon roka od četiri mjeseca, dekan Fakulteta imenovat ce obnašatelja dužnosti pročelnika za vrijeme tekuće akademske godine. Za obnašatelja dužnosti pročelnika odsjeka možese imenovati osoba koja ispunjava uvjete iz stavka 2. ovog članka.

**Odgovornost pročelnika**

Članak 42.

(1) Pročelnik je odgovoran za zakonitost rada fakultetskog odsjeka, za provedbu Statuta Sveučilišta i ovog Statuta, odsječkog pravilnika te drugih općih akata Sveučilišta, Fakulteta i svog fakultetskog odsjeka.

(2) Pročelnik za svoj rad odgovara Vijeću odsjeka, dekanu Fakulteta i Fakultetskom vijeću.

(3) Pročelnik godišnje izvješće o svome radu i poslovanju podnosi Vijeću odsjeka, dekanu Fakulteta i Fakultetskom vijeću. Godišnje izvješće o svome radu i poslovanju pročelnik je dužan podnijeti do 15. studenog za prethodnu akademsku godinu. Osim toga, dekan i Fakultetsko vijeće mogu, po potrebi, u bilo koje doba, uz obrazloženje zatražiti od pročelnika izvješće o poslovanju, kadrovskoj situaciji, znanstvenom ili nastavnom radu na fakultetskom odsjeku.

(4) U okviru ovlasti pročelnika da predstavlja i zastupa Fakultet u skladu s člankom 40. Statuta, pročelnik je dužan postupati u skladu s odlukama dekana. Svako poduzimanje pravne radnje iz članka 40. Statuta protivno odluci dekana i odredbama ovog Statua predstavlja ozbiljnu povredu Statuta zbog koje će se pročelnik razriješiti dužnosti.

**Razrješenje pročelnika**

Članak 43.

(1) Pročelnik može biti razriješen dužnosti prije isteka roka na koji je izabran iz razloga navedenih u članku 25. Statuta koji se na pročelnika primjenjuju na odgovarajući način.

(2) O razrješenju pročelnika na njegov osobni pisani zahtjev odlučuje Vijeće odsjeka na prvoj sljedećoj sjednici nakon podnošenja zahtjeva za razrješenje. Vijeće odsjeka odlučuje natpolovičnom većinom glasova nazočnih članova, a Vijeću u tom slučaju predsjedava zamjenik pročelnika.

(3) Postupak razrješenja pročelnika, u slučajevima iz podstavaka 2., 3., 4., 5., 6., 7. i 8. stavka 1. članka 25. Statuta, započinje odlukom o pokretanju postupka razrješenja koju donosi Vijeće odsjeka tajnim glasovanjem, natpolovičnom većinom glasova svih članova, i to na prijedlog najmanje 20 % članova Vijeće odsjeka. Prijedlog za razrješenje podnosi se u pisanom obliku neposredno na sjednici Vijeće odsjeka na kojoj se odlučuje o razrješenju.

(4) Vijeće odsjeka imenuje Povjerenstvo za utvrđivanje pročelnikove odgovornosti, za povrede pročelnikove dužnosti u slučajevima iz stavka 3. ovog članka, u sastavu od pet članova, i to iz reda nastavnika u znanstveno-nastavnom zvanju redovitog ili izvanrednog profesora i redovitog profesora u trajnom zvanju. Iznimno, a na temelju opravdanog razloga, Vijeće odsjeka može u Povjerenstvo za utvrđivanje pročelnikove odgovornosti imenovati i nastavnike u znanstveno-nastavnom zvanju docenta. U roku od najkasnije 30 dana od dana imenovanja, Povjerenstvo za utvrđivanje pročelnikove odgovornosti dužno je utvrditi sve činjenice relevantne za razrješenje pročelnika, o čemu dostavlja pisano izvješće Vijeću odsjeka.

(5) Najkasnije u roku dva mjeseca od donošenja odluke o pokretanju postupka razrješenja iz stavka 3. ovog članka, o razrješenju pročelnika odlučuje Vijeće odsjeka tajnim glasovanjem, natpolovičnom većinom glasova svih članova, i to na temelju izvješća Povjerenstva za utvrđivanje pročelnikove odgovornosti. Prije donošenja odluke o razrješenju, pročelniku se mora dati mogućnost da se pred Vijećem odsjeka izjasni o razlozima za razrješenje, odnosno da iznese svoju obranu.

(6) U slučaju razrješenja pročelnika, Vijeće odsjeka imenuje obnašatelja dužnosti pročelnika do izbora novog pročelnika. Postupak za izbor novog pročelnika provodi se na način utvrđen odredbama ovog Statuta i odsječkog pravilnika.

**Zamjenik i pomoćnici pročelnika**

Članak 44.

(1) Na prijedlog pročelnika, a u skladu s odsječkim pravilnikom, Vijeće odsjeka bira pročelnikova zamjenika. Pročelnikov zamjenik bira se tajnim glasovanjem, natpolovičnom većinom glasova svih članova. Trajanje mandata zamjenika pročelnika jednako je trajanju mandata pročelnika čiji je zamjenik, a trajanje je određeno odsječkim pravilnikom. Pročelnikov zamjenik zamjenjuje pročelnika u slučaju njegove duže odsutnosti, sa svim pročelnikovim ovlastima te koordinira i organizira obavljanje općih poslova na fakultetskom odsjeku.

(2) Na prijedlog pročelnika, a u skladu s odsječkim pravilnikom, Vijeće odsjeka na vrijeme jednako mandatu pročelnika određeno odsječkim pravilnikom možeizabrati pročelnikove pomoćnike i to:

1. pomoćnika pročelnika za znanost koji koordinira poslovima vezanima uz znanost i suradnju s domaćim i inozemnim sveučilištima, znanstvenim i drugim institucijama,

2. pomoćnika pročelnika za nastavu koji koordinira i organizira izvođenje nastave i nastavnih programa, te studentske referade,

3. pomoćnika pročelnika za financije koji vodi brigu o financijskom poslovanju odsjeka te

4. druge pomoćnike pročelnika po potrebi.

(3) Pročelnikovi pomoćnici biraju se javnim glasovanjem, natpolovičnom većinom glasova nazočnih članova.

(4) Postupak predlaganja i izbora pročelnika, njegova zamjenika i pomoćnika te njihove ovlasti, kao i obveze i trajanje mandata, pobliže uređuje odsječki pravilnik.

**III.2.2. Vijeće odsjeka**

**Sastav Vijeća odsjeka**

Članak 45.

(1) Vijeće odsjeka čine:

1. svi zaposlenici u znanstveno-nastavnom zvanju redovitog profesora u trajnom zvanju, redovitog profesora, izvanrednog profesora i docenta,

2. predstavnici zaposlenika izabranih u znanstvena, nastavna, suradnička i stručna zvanja,

3. predstavnici studenata.

(2) Predstavnici studenata, koje sukladno posebnim propisima biraju sami studenti, čine 15 % svih članova Vijeća odsjeka.

(3) Vijeće odsjeka može biti ustrojeno i na delegatskom načelu na način da ga čine izabrani predstavnici iz reda zaposlenika u znanstveno-nastavnom zvanju redovitog profesora u trajnom zvanju, redovitog profesora, izvanrednog profesora i docenta, izabrani predstavnici iz reda zaposlenika izabranih u znanstvena, nastavna, suradnička i stručna zvanja te predstavnici studenata koji čine 15 % svih članova Vijeće odsjeka, a sve na način i u skladu s odsječkim pravilnikom.

(4) Postupak i način izbora te broj predstavnika nastavnika i suradnika u Vijeću odsjeka utvrđuje se odsječkim pravilnikom.

(5) Predstavnici nastavnika i suradnika biraju se u Vijeće odsjeka na vrijeme od četiri godine.

**Nadležnost**

Članak 46.

(1) Vijeće odsjeka:

1. bira pročelnika odsjeka tajnim glasovanjem, natpolovičnom većinom glasova svih članova,

2. bira zamjenika pročelnika odsjeka tajnim glasovanjem, natpolovičnom većinom glasova svih članova,

3. donosi odsječki pravilnik tajnim glasovanjem, natpolovičnom većinom glasova svih članova,

4. Fakultetskom vijeću predlaže akt o ustroju radnih mjesta na odsjeku, u okviru akta o ustroju radnih mjesta na Fakultetu, natpolovičnom većinom glasova svih članova,

5. razmatra i odlučuje o prihvaćanju godišnjih izvješća pročelnika,

6. utvrđuje znanstveno-nastavnu politiku odsjeka i Fakultetskom vijeću predlaže donošenje odluka izsvoje nadležnosti,

7. utvrđuje prijedloge studijskih programa koji se izvode na fakultetskom odsjeku,

8. Fakultetskom vijeću predlaže donošenje Izvedbenog plana nastave na fakultetskom odsjeku u okviru Izvedbenog plana nastave Fakulteta,

9. Fakultetskom vijeću predlaže studijske kapacitete i upisne kvote na odsjeku,

10. raspravlja i odlučuje o stručnim pitanjima iz djelokruga odsjeka prema nadležnostima utvrđenima ovim Statutom i odsječkim pravilnikom,

11. Fakultetskom vijeću predlaže raspisivanje natječaja za izbor nastavnika, znanstvenika i suradnika na odsjeku,

12. imenuje stručna povjerenstva u postupcima izbora u zvanja te odlučuje o prijedlogu i mišljenju

stručnog povjerenstva,

13. Fakultetskom vijeću predlaže donošenje odluka u postupcima izbora u zvanja koji se provode na Fakultetu,

14. dekanu predlaže uvrštavanje pojedinih točaka koje su od posebnog interesa za fakultetski odsjek ili Fakultet u cjelini na dnevni red sjednica Fakultetskog vijeća,

15. obavlja i druge poslove u skladu s ovim Statutom, odsječkim pravilnikom te općim aktima Fakulteta i odsjeka.

(2) Vijeće odsjeka može imenovati stalna i privremena povjerenstva za obavljanje poslova iz svoga djelokruga.

**Sjednice Vijeća odsjeka**

Članak 47.

(1) Vijeće odsjeka obavlja poslove iz svoga djelokruga na sjednicama.

(2) Vijeće odsjeka pravovaljano raspravlja i odlučuje kada je na sjednicama nazočno više od polovice svih članova. Izostanak sa sjednice mora se opravdati pročelniku.

(3) Vijeće odsjeka donosi odluke natpolovičnom većinom glasova nazočnih članova, osim u slučajevima za koje je ovim Statutom ili odsječkim pravilnikom određeno drugačije.

(4) U slučaju podijeljenoga broja glasova, kod donošenja odluka Vijeća odsjeka odlučujuć je glas pročelnika.

**Suspenzivni veto**

Članak 48.

Studentski predstavnici u Vijeću odsjeka imaju pravo suspenzivnog veta prilikom odlučivanja o pitanjima od posebnog interesa za studente iz članka 34. stavka 2. ovog Statuta., uz odgovarajuću primjenu članka 35. Statuta.

**III.2.3. Odsječki kolegij**

**Sastav Odsječkog kolegija**

Članak 49.

(1) Odsječki kolegij čine: pročelnik, zamjenik pročelnika, predstojnici zavoda te druge osobe određene odsječkim pravilnikom.

(2) U radu Odsječkog kolegija, na poziv pročelnika, može sudjelovati i predstavnik studenata kojeg predlaže predsjednik Studentskog zbora na Fakultetu kada odlučuje o pitanjima od posebnog interesa za studente iz članka 34. stavka 2. ovoga Statuta.

**Nadležnost Odsječkog kolegija**

Članak 50.

Odsječki kolegij:

1. priprema sjednice Vijeća odsjeka i prati izvršenje njegovih odluka,

2. utvrđuje financijsku politiku fakultetskog odsjeka,

3. priprema prijedloge o nabavi, postavljanju i uporabi krupne opreme na fakultetskom odsjeku,

4. raspravlja i pomaže pročelniku u odlučivanju o pitanjima tekućeg poslovanja,

5. utvrđuje odsječki proračun i planira raspolaganje novčanim sredstvima,

6. utvrđuje potpisnike ovlaštene za potpisivanje financijskih dokumenata fakultetskog odsjeka,

7. razmatra novčano poslovanje na fakultetskom odsjeku,

8. dekanu predlaže donošenje odluka o popunjavanju nenastavnih radnih mjesta na odsjeku u skladu s općim aktom o ustroju radnih mjesta,

9. dekanu predlaže donošenje odluka o raspolaganju sredstvima većim od 100.000,00 kn

10. obavlja i druge poslove u skladu s odsječkim pravilnikom.

**Sjednice Odsječkog kolegija**

Članak 51.

(1) Sjednice Odsječkog kolegija saziva pročelnik i predsjedava im.

(2) Pročelnik saziva Odsječki kolegij prema potrebi, u pravilu jednom mjesečno.

(3) Odsječki kolegij pravovaljano raspravlja i odlučuje kada je na sjednicama nazočno više od polovice svih stalnih članova s pravom glasa. Izostanak sa sjednice mora se opravdati pročelniku.

(4) Odsječki kolegij donosi odluke natpolovičnom većinom glasova nazočnih članova.

**Odsječki kolegij u širem sastavu**

Članak 52.

(1) Odsječkim pravilnikom može se ustrojiti Odsječki kolegij u širem sastavu koji čine: pročelnik, zamjenik pročelnika, predstojnici zavoda, svi redoviti profesori u trajnom zvanju i redoviti profesori na fakultetskom odsjeku.

(2) Sjednicama odsječkog kolegija u širem sastavu predsjedava pročelnik.

(3) Odsječki kolegij u širem sastavu:

1. Vijeću odsjeka predlaže znanstveno-nastavnu politiku odsjeka,

2 Vijeću odsjeka predlaže odsječki pravilnik,

3. razmatra kadrovsku politiku fakultetskog odsjeka i predlaže mjere za rješenje kadrovskih pitanja,

4. razmatra i donosi prijedloge Vijeću odsjeka iz drugih pitanja važnih za obavljanje djelatnosti odsjeka u skladu s odsječkim pravilnikom.

(4) Ako Odsječki kolegij u širem sastavu nije ustrojen, njegove nadležnosti prelaze u ingerenciju Odsječkog kolegija, u skladu s odsječkim pravilnikom.

**III.2.4. Ustrojstvene jedinice fakultetskih odsjeka**

Članak 53.

(1) Kao ustrojstvene jedinice, u sastavu odsjeka mogu djelovati zavodi, laboratoriji, katedre, centri, knjižnice i druge ustrojstvene jedinice.

(2) Radom ustrojstvenih jedinica odsjeka koordiniraju predstojnici zavoda, voditelji laboratorija, voditelji centara, šefovi katedri te voditelji ostalih ustrojstvenih jedinica.

(3) Odluku o osnivanju ili ukidanju ustrojstvenih jedinica fakultetskog odsjeka donosi Vijeće odsjeka, na prijedlog Odsječkog kolegija. Za odluku Vijeća odsjeka o osnivanju ili ukidanju ustrojstvene jedinice potrebna je suglasnost Fakultetskog vijeća radi potvrde o usklađenju s općim aktom o ustroju radnih mjesta na PMF-u.

(4) Unutarnji ustroj ustrojstvenih jedinica fakultetskih odsjeka svaki pojedini odsjek detaljnije ureduje odsječkim pravilnikom u skladu sa Statutom i općim aktom o ustroju radnih mjesta na PMF-u.

**Zavod**

Članak 54.

(1) Zavod je ustrojstvena jedinica fakultetskog odsjeka koja se osniva radi organiziranja i unaprjeđivanja znanstveno-istraživačkog i visokostručnog rada na temelju mjerila povezanosti i srodnosti znanstvenog i radnog procesa koji se u njemu odvija te međusobnog povezivanja znanstvenika.

(2) Radom zavoda ravna predstojnik.

(3) Zavod u svom sastavu može imati laboratorije/grupe, katedre i zbirke.

**Zajedničke fakultetske katedre**

Članak 55.

(1) Na razini Fakulteta mogu se ustrojiti zajedničke katedre za izvođenje i unaprjeđenje zajedničkih nastavnih sadržaja iz područja katedre za potrebe svih fakultetskih odsjeka (npr. katedra za tjelesnu i zdravstvenu kulturu).

(2) Odluku o osnivanju ili ukidanju fakultetskih katedri te o raspoređivanju zaposlenika na rad katedre, u skladu s Pravilnikom o ustroju radnih mjesta na PMF-u, donosi Fakultetsko vijeće, na prijedlog Fakultetskog kolegija.

**Laboratorij i grupa**

Članak 56.

(1) Laboratorij/grupa je ustrojstvena jedinica fakultetskog odsjeka ili zavoda koja se osniva radi organiziranja i unaprjeđenja eksperimentalnog i teorijskog rada te radi boljeg korištenja znanstveno-istraživačke opreme i za obavljanje analitičkih poslova.

(2) Radom laboratorija/grupe ravna voditelj laboratorija/grupe.

**Katedra**

Članak 57.

(1) Katedra je ustrojstvena jedinica fakultetskog odsjeka ili zavoda koja se osniva radi unaprjeđenja (metodike) nastave u znanstvenom polju u kojem djeluje fakultetski odsjek, odnosno zavod.

(2) Radom katedre ravna šef katedre.

**Centar**

Članak 58.

(1) Centar je ustrojstvena jedinica odsjeka ili zavoda koja se osniva radi obavljanja specifične znanstvene, obrazovne i stručne djelatnosti.

(2) Radom centra ravna voditelj centra.

Članak 59.

(1) Predstojnika zavoda, voditelja laboratorija/grupe, šefa katedre i voditelja centra bira Vijeće odsjeka na način i u postupku utvrđenom odsječkim pravilnikom.

(2) Predstojnik zavoda, voditelj laboratorija/grupe i šef katedre biraju se na vrijeme od dvije godine. Ista osoba može biti ponovno izabrana za predstojnika zavoda, voditelja laboratorija/grupe i šefa katedre, u skladu s odsječkim pravilnikom.

**Zbirke**

Članak 60.

(1) Zbirke su ustrojstvene jedinice fakultetskog odsjeka ili zavoda koje se osnivaju radi pružanja specifične potpore znanstvenom i obrazovnom radu, čuvanju prikupljenog materijala i izložaka koji se koriste u znanstvene i nastavne svrhe.

(2) Djelatnost zbirke i raspoređivanje zaposlenika na rad u zbirku određuju se posebnom odlukom o

osnivanju zbirke.

**Ekološka stanica**

Članak 61.

(1) Ekološka stanica je ustrojstvena jedinica Biološkog odsjeka ustrojena za obavljanje znanstvenog, stručnog i obrazovnog rada.

(2) Djelatnost ekološke stanice i raspoređivanje zaposlenika na rad u ekološku stanicu određuju se posebnom odlukom o osnivanju ekološke stanice.

**Seizmološka služba**

Članak 62.

(1) Seizmološka služba je ustrojstvena jedinica pri Geofizičkom odsjeku, ustrojena za obavljanje seizmoloških poslova te potpore znanstvenom i obrazovnom radu, u skladu s posebnim zakonom.

(2) Seizmološkom službom rukovodi rukovoditelj službe.

**Geofizički opservatoriji**

Članak 63.

(1) Geofizički opservatoriji je ustrojstvena jedinica pri Geofizičkom odsjeku koja obuhvaća: Geomagnetski opservatorij Lonjsko polje, Mareografsku postaju Bakar i Meteorološke postaje Horvatovac i Puntijarka, ustrojena za obavljanje mjerenja geomagnetskih parametara, promjene razine mora i meteoroloških veličina te  znanstvenog, stručnog i obrazovnog rada.

(2) Geofizičkim opservatorijima rukovodi rukovoditelj.

**Botanički vrt**

Članak 64.

(1) Botanički vrt je ustrojstvena jedinica pri Biološkom odsjeku, ustrojena za obavljanje znanstvenog stručnog rada te za obrazovanje. Botanički vrt otvoren je za javnost.

(2) Botaničkim vrtom rukovodi rukovoditelj.

**Knjižnice**

Članak 65.

(1) Knjižničnu djelatnost za potrebe Fakulteta obavljaju knjižnice u sastavu fakultetskih odsjeka, i to: Središnja biološka knjižnica, Središnja knjižnica za fiziku, Središnja geofizička knjižnica, Središnja geografska knjižnica, Središnja geološka knjižnica, Središnja kemijska knjižnica i Središnja matematička knjižnica.

(2) Ustrojstvo i djelokrug rada knjižnica iz prethodnog stavka ovog članka, rad knjižničnih djelatnika te ravnanje knjižnicama pobliže se uređuje posebnim općim aktom.

**IV. NASTAVNICI, ZNANSTVENICI I SURADNICI**

**IV.1. Opće odredbe**

Članak 66.

(1) Nastavnu, znanstvenu i stručnu djelatnost na Fakultetu izvode zaposlenici čija se kvalificiranost utvrđuje izborom u odgovarajuća znanstveno-nastavna, znanstvena, nastavna, stručna i suradnička zvanja, u skladu sa zakonom, Statutom Sveučilišta i ovim Statutom.

(2) Nastavnici, znanstvenici i suradnici moraju se u svom radu, djelovanju i ponašanju držati moralnih načela, načela profesionalne etike, načela znanstvene istine i kritičnosti te štititi ugled Sveučilišta i Fakulteta, a svoj rad temeljiti na slobodi znanstvenog i umjetničkog stvaralaštva.

(3) U javnoj djelatnosti, svi nastavnici, znanstvenici i suradnici dužni su istaknuti nastupaju li u svoje osobno ime ili u ime Fakulteta, odnosno u ime fakultetskog odsjeka.

(4) Nastavnici, znanstvenici i suradnici dužni su uredno izvršavati nastavne i druge obveze u skladu sa zakonom, Statutom Sveučilišta, ovim Statutom te općim aktima Fakulteta i fakultetskih odsjeka. Posebnu pozornost dužni su posvetiti radu sa studentima, poticanju njihova samostalnog rada i kreativnosti te uključivanju u znanstvenoistraživački i stručni rad.

**Gostujući nastavnici i znanstvenici**

Članak 67.

(1) Radi unaprjeđenja nastavnog i znanstvenog rada Fakultet može pozvati i imenovati kao gosta nastavnika ili znanstvenika istaknutog nastavnika ili znanstvenika iz zemlje ili inozemstva *(gostujući nastavnik).* Odluku o pozivanju gostujućeg nastavnika donosi Fakultetsko vijeće, na prijedlog Vijeća odsjeka.

(2) Gostujući nastavnik može sudjelovati u nastavi te u znanstvenim ili stručnim projektima.

(3) Gostujućem nastavniku može se, bez izbora u odgovarajuće znanstveno-nastavno zvanje, a na temelju posebne odluke ovlaštenog Senata ili Vijeća područja, povjeriti izvođenje nastave iz određenog predmeta i to najdulje na vrijeme od dvije uzastopne akademske godine.

**Naslovno zvanje**

Članak 68.

(1) Nastavnu, znanstvenu i stručnu djelatnost na Fakultetu i fakultetskim odsjecima mogu izvoditi i osobe bez zaključivanja ugovora o radu koje ispunjavaju uvjete za izbor u odgovarajuće znanstveno-nastavno, nastavno ili suradničko zvanje, ako sudjeluju ili će sudjelovati u izvođenju dijela ili cijele nastave određenog predmeta.

(2) Osobe iz stavka 1. ovog članka mogu se izabrati u odgovarajuće znanstveno-nastavno, nastavno ili

suradničko zvanje bez zaključivanja ugovora o radu *(naslovno zvanje)*,u postupku i pod uvjetima propisanima za izbore u zvanja, u skladu sa Zakonom, Statutom Sveučilišta i ovim Statutom te općim aktima Fakulteta i fakultetskih odsjeka.

**Vanjski nastavnici**

Članak 69.

(1) Fakultetsko vijeće na prijedlog Vijeća odsjeka može povjeriti izvođenje nastave drugim osobama izvan Fakulteta i Sveučilišta koje na temelju svog znanstvenog ili stručnog rada te dostignuća mogu pridonijeti kvaliteti obrazovnog procesa ili znanstvenog i stručnog rada, odnosno nastavne produkcije na Fakultetu.

(2) Osobama iz prethodnog stavka ovog članka može se povjeriti najviše jedna trećina nastavnog predmeta, pod uvjetom da osnovni dio nastavnog predmeta izvode osobe izabrane u znanstveno-nastavna zvanja.

**Suradnici**

Članak 70.

(1) Studenti poslijediplomskih studija mogu sudjelovati u nastavi preddiplomskih i diplomskih studija, u skladu s programom studija po kojem studiraju te na temelju posebnog ugovornog odnosa s Fakultetom, pod uvjetom da su izabrani u odgovarajuće suradničko zvanje, ali bez zasnivanja radnog odnosa.

(2) Postupak izbora u odgovarajuće suradničko zvanje provodi se u postupku i pod uvjetima propisanima za izbore u zvanja, u skladu sa Zakonom, Statutom Sveučilišta i ovim Statutom te općim aktima Fakulteta i fakultetskih odsjeka.

Članak 71.

Odluku o angažiranju u nastavi osoba iz članka 68., 69. i 70. ovog Statuta donosi Fakultetsko vijeće na prijedlog Vijeća odsjeka.

**IV.2. Izbori u zvanja i na radna mjesta**

**Uvjeti za izbor u zvanja i na odgovarajuća radna mjesta**

Članak 72.

(1) Opći uvjeti za izbor u zvanja i na odgovarajuća radna mjesta utvrđeni su zakonom te uvjetima koje propisuju Nacionalno vijeće za znanost, visoko obrazovanje i tehnološki razvoj i Rektorski zbor.

(2) Posebni uvjeti utvrđuju se općim aktom o izborima u zvanja na PMF-u te posebnim aktima fakultetskih odsjeka koje za svaku pojedinu struku donosi Vijeće odsjeka, uz suglasnost Fakultetskog vijeća.

(3) Natječaj za izbore u zvanja i na ista radna mjesta može se raspisati samo ako je radno mjesto za koje se raspisuje natječaj utvrđeno općim aktom o ustroju radnih mjesta na PMF-u za koji je dana suglasnost od strane Senata Sveučilišta te ako je osigurano financiranje.

(4) Fakultetski odsjek može dekanu Fakulteta predložiti raspisivanje natječaja i zapošljavanje i na drugim radnim mjestima, koja nisu utvrđena općim aktom o ustroju radnih mjesta na PMF-u, za rad na projektima ili zbog druge opravdane potrebe fakultetskog odsjeka, pod uvjetom da je financiranje takvih radnih mjesta osigurano iz sredstava projekata ili iz nekog drugog izvora od strane odsjeka.

**IV.2.1. Postupak izbora u znanstvena i znanstveno-nastavna zvanja**

**i na odgovarajuća radna mjesta**

Članak 73.

(1) Izbore u znanstvena i znanstveno-nastavna zvanja i na odgovarajuća radna mjesta te u ista naslovna zvanja, u svakom pojedinačnom slučaju pokreće Vijeće odsjeka predlažući Fakultetskom vijeću raspisivanje javnog natječaja.

(2) Radi provođenja postupka izbora u više znanstveno zvanje i na odgovarajuće znanstveno-nastavno radno mjesto, za zaposlenike u znanstvenim i znanstveno-nastavnim zvanjima i na istim radnim mjestima, zbog isteka roka na koji su izabrani u prethodnom postupku izbora na radno mjesto, Vijeće odsjeka predlaže Fakultetskom vijeću raspisivanje natječaja za izbor u više zvanje, u skladu s kadrovskom politikom odsjeka koju je utvrdio Odsječki kolegij u širem sastavu, pod uvjetom da je osigurano financiranje višeg zvanja i odgovarajućeg radnog mjesta.

(3) Po donošenju odluke o raspisivanju javnog natječaja, javni natječaj objavljuje se u „Narodnim novinama“, dnevnom tisku, na mrežnim stranicama Fakulteta te na službenom internetskom portalu za radna mjesta Europskoga istraživačkog prostora.

(4) Natječaj mora biti otvoren najmanje 30 dana.

Članak 74.

(1) Prijave na javni natječaj iz članka 73. Statuta podnose se Fakultetu.

(2) Postupak ispitivanja formalne ispravnosti prijava provodi dekan, odnosno osobe ili povjerenstvo koje on ovlasti za konkretni natječaj.

(3) Potpune prijave dostavljaju se nadležnom Vijeću odsjeka radi utvrđivanja ispunjava Ii pristupnik na natječaj uvjete za izbor u određeno zvanje i na radno mjesto. Vijeće odsjeka imenuje tročlano Stručno povjerenstvo za razmatanje prijava za zapošljavanje (dalje u tekstu: Povjerenstvo za razmatranje prijava) u roku od 30 dana nakon isteka roka za prijavu na natječaj. U postupku izbora u znanstveno zvanje i na isto radno mjesto članovi Povjerenstva za razmatranje prijava moraju biti u istom ili višem znanstvenom zvanju, a u postupku izbora u znanstveno-nastavna zvanja i na ista radna mjesta članovi Povjerenstvo za razmatranje prijava moraju biti u istom ili višem znanstveno-nastavnom zvanju u odnosu na ono za koje je se provodi izbor. Jedan član Povjerenstva za razmatranje prijava ne smije biti zaposlenik Fakulteta.

(4) Povjerenstvo za razmatranje prijava sastavlja izvješće o zaprimljenim prijavama na javni natječaj i prijedlog kojim utvrđuje kojeg pristupnika ili pristupnike predlaže za izbor u zvanje, koje podnosi Vijeću odsjeka na način i u skladu sa zakonom i općim aktom o izborima u zvanja. Vijeće odsjeka odlučuje o izvješću i prijedlogu Povjerenstva za razmatranje prijava tajnim glasovanjem, natpolovičnom većinom glasova nazočnih članova, te predlaže Fakultetskom vijeću donošenje odluke o izboru po natječaju onog pristupnika koji u najvećoj mjeri udovoljava uvjetima natječaja.

(5) Odluku o izboru u zvanje i na radno mjesto po natječaju donosi Fakultetsko vijeće tajnim glasovanjem, natpolovičnom većinom glasova nazočnih članova.

(6) U roku 15 dana od dana donošenja odluke o izboru u zvanje i na radno mjesto, Fakultet obavještava sve prijavljene na natječaj o rezultatima natječajnog postupka.

(7) S osobama izabranima u znanstvena i u znanstveno-nastavna zvanja i na ista radna mjesta, sklapa

se ugovor o radu na neodređeno vrijeme, s obvezom provođenja reizbora ili izbora na više radno mjesto.

Članak 75.

Nadležno Vijeće područja potvrđuje izbor u znanstveno-nastavna zvanja te izbor u naslovna znanstveno-nastavna zvanja, osim izbora u znanstveno-nastavna zvanja te izbor u naslovna znanstveno-nastavna zvanja redoviti profesor i redoviti profesor u trajnom zvanju, čiji izbor potvrđuje Senat, čime izbor postaje pravovaljan. Ako Senat ili Vijeće područja ne potvrde izbor, izborni postupak se poništava.

**IV.2.2. Postupak reizbora u znanstvena i znanstveno-nastavna zvanja**

**i na odgovarajuća radna mjesta**

Članak 76.

(1) Ako prethodno nije pokrenut postupak izbora u više znanstveno zvanje i na isto radno mjesto, odnosno postupak izbora u više znanstveno zvanje i na odgovarajuće znanstveno-nastavno zvanje radno mjesto, u skladu s člankom 73. stavkom 2. ovog Statuta, za zaposlenike izabrane i zaposlene na znanstvenim i znanstveno-nastavnim radnim mjestima, provodi se postupak reizbora u skladu sa Zakonom, Statutom Sveučilišta, ovim Statutom i općim aktima Fakulteta i fakultetskih odsjeka.

(2) Vijeće odsjeka imenuje tročlano Stručno povjerenstvo za razmatanje reizbora (dalje u tekstu: Povjerenstvo za reizbor), čiji članovi moraju biti u istom ili višem zvanju i na odgovarajućem radnom mjestu u odnosu na ono za koje se traži reizbor. Barem jedan član Povjerenstva za reizbor ne smije biti zaposlenik Fakulteta.

(3) Povjerenstvo za reizbor Fakultetskom vijeću, putem Vijeća odsjeka, podnosi izvješće o radu zaposlenika. Oblik izvješća te minimalne uvjete radnih obveza o kojima se podnosi izvješće propisuje Nacionalno vijeće za znanost, visoko obrazovanje i tehnološki razvoj. Fakultetsko vijeće, odnosno Vijeće odsjeka, može propisati i dodatne uvjete pod kojima se podnosi izvješće.

(4) Vijeće odsjeka odlučuje o izvješću Povjerenstva za reizbor tajnim glasovanjem, natpolovičnom većinom glasova nazočnih članova.

(5) Ako Vijeće odsjeka prihvati izvješće o radu zaposlenika, tada predlaže Fakultetskom vijeću donošenje odluke kojom se utvrđuje da zaposlenik ispunjava uvjete za reizbor. Fakultetsko vijeće odlučuje tajnim glasovanjem, natpolovičnom većinom glasova nazočnih članova.

(6) Ako Vijeće odsjeka ne prihvati izvješće o radu zaposlenika, odnosno prihvati negativno izvješće o radu, tada predlaže Fakultetskom vijeću donošenje odluke kojom se utvrđuje da zaposlenik ne ispunjava uvjete za reizbor, a postupak reizbora se ponavlja, na način i u skladu s odredbama ovog Statuta nakon dvije godine od dana donošenja iste odluke. Fakultetsko vijeće odlučuje tajnim glasovanjem, natpolovičnom većinom glasova nazočnih članova.

(7) Ako Vijeće odsjeka ni u ponovljenom postupku reizbora, pokrenutom nakon dvije

godine od donošenja odluke iz prethodnog stavka ovog članka, ne prihvati izvješće o radu, odnosno ako prihvati negativno izvješće o radu zaposlenika, tada predlaže Fakultetskom vijeću donošenje odluke o pokretanju postupka redovitog otkaza ugovora o radu (otkaz uvjetovan skrivljenim ponašanjem radnika). Postupak otkazivanja ugovora o radu provodi dekan Fakulteta u skladu s općim propisima o radu i Pravilnikom o radu PMF-a.

(8) Obveza podnošenja izvješća o radu zaposlenika prestaje nakon što zaposlenik bude izabran na

znanstveno-nastavno radno mjesto redovitog profesora u trajnom zvanju.

**IV.2.3. Davanje mišljenja u postupcima izbora u znanstvena zvanja**

Članak 77.

(1) Kada za neke od pristupnika na natječaj iz članka 73. ovog Statuta treba provesti izbor u odgovarajuće znanstveno zvanje, kada davanje mišljenja u postupcima izbora u znanstveno zvanje koje provodi sastavnica koja nije ovlaštena za provođenje dijela postupka izbora u znanstvena zvanja te kada je postupak za stjecanje znanstvenog zvanja pokrenut od strane osobe koja smatra da ispunjava uvjete za izbor u određeno znanstveno zvanje, Vijeće odsjeka u roku od 30 dana po isteku roka za podnošenje prijava na natječaj, odnosno od dana primitka zahtjeva za izbor u znanstveno zvanje, imenuje tročlano Stručno povjerenstvo za ocjenu uvjeta za izbor u znanstveno zvanje (dalje u tekstu: Povjerenstvo za ocjenu uvjeta za zvanje), čiji članovi moraju biti u istom ili višem znanstvenom zvanju, u odnosu na ono za koje se traži izbor. Najmanje jedan član Povjerenstva za ocjenu uvjeta za zvanje ne smije biti zaposlenik Fakulteta.

(2) Povjerenstvo za ocjenu uvjeta za zvanje predlaže da se pristupnik izabere ili ne izabere u određeno znanstveno zvanje u okviru izvješća koje podnosi u roku od trideset dana od dana imenovanja Vijeću odsjeka.

(3) Vijeće odsjeka odlučuje o izvješću Povjerenstva za ocjenu uvjeta za zvanje te u daljnjem roku od 30 dana daje mišljenje i prijedlog nadležnom matičnom odboru putem Fakultetskog vijeća.

(4) Nakon dobivene odluke matičnog odbora, postupak izbora pristupnika po natječaju iz članka 73. provodi se na način utvrđen u članku 74. ovog Statuta.

**IV.2.4. Postupak izbora i reizbora u nastavna i stručna zvanja**

**i na odgovarajuća radna mjesta**

Članak 78.

Izbori i reizbori u nastavna i stručna zvanja i na odgovarajuća radna mjesta te u naslovna nastavna zvanja provode se na način i u skladu s člancima 73., 74., 75. i 76. ovog Statuta.

Članak 79.

Nadležno Vijeće područja potvrđuje izbor u nastavna zvanja, a tom potvrdom izbora, nastavno zvanje postaje pravovaljano.

**IV.2.5. Postupak izbora u suradnička zvanja**

**i na odgovarajuća radna mjesta**

Članak 80.

(1) Izbori u suradnička zvanja asistent i poslijedoktorand i na odgovarajuća radna mjesta te u ista naslovna zvanja, provode se na temelju natječaja u skladu sa člankom 73. ovog Statuta.

(2) Ako se plaća i/ili troškovi poslijediplomskog sveučilišnog studija asistenta ili poslijedoktoranda ne osiguravaju iz vlastitih prihoda Fakulteta ili fakultetskih odsjeka nego iz sredstava Državnog proračuna, suglasnost za zapošljavanje osobe u suradnička zvanja asistent i poslijedoktorand i na odgovarajuća radna mjesta daje ministar.

(3) Prijave na natječaj iz stavka 1. ovog članka podnose se Fakultetu.

(4) Formalnu ispravnost prijava utvrđuje dekan, odnosno osobe ili povjerenstvo koje on ovlasti.

(5) Potpune prijave dostavljaju se Vijeću odsjeka radi utvrđivanja ispunjava li pristupnik na natječaj uvjete za izbor u određeno zvanje i na radno mjesto. Vijeće odsjeka u roku od 30 dana po isteku roka za podnošenje prijava na natječaj, imenuje tročlano Stručno povjerenstvo za ocjenu uvjeta za izbor u suradničko zvanje (dalje u tekstu: Povjerenstvo za ocjenu uvjeta za zvanje).

(6) Povjerenstvo za ocjenu uvjeta za zvanje ocjenjuje ispunjavaju li pristupnici na natječaj natječajne uvjete za izbor u zvanje i na odgovarajuće radno mjesto te o tome sastavlja izvješće i prijedlog kojim utvrđuje kojeg pristupnika ili pristupnike predlaže za izbor u zvanje po natječaju, koje podnosi Vijeću odsjeka u roku od 30 dana od dana imenovanja.

(7) Vijeće odsjeka odlučuje o izvješću i prijedlogu Povjerenstva za ocjenu uvjeta za zvanje tajnim glasovanjem, natpolovičnom većinom glasova nazočnih članova Vijeća, te predlaže Fakultetskom vijeću donošenje odluke o izboru po natječaju onog pristupnika koji u najvećoj mjeri udovoljava uvjetima natječaja.

(8) Odluku o izboru u suradničko zvanje i na odgovarajuće radno mjesto po natječaju iz stavka 1. ovog članka donosi Fakultetsko vijeće javnim glasovanjem, natpolovičnom većinom glasova nazočnih članova Vijeća.

(9) O rezultatima natječajnog postupka obavještavaju se svi pristupnici na natječaj u roku od 15 dana od dana njegova dovršetka.

(10) S osobama izabranima u suradnička zvanja asistent i poslijedoktorand i na odgovarajuća radna mjesta na temelju natječaja, sklapa se ugovor o radu na određeno vrijeme u skladu s Zakonom. Asistenti i poslijedoktorandi pomažu u provođenju dijela nastavnog procesa, provjeri znanja, znanstvenoj i stručnoj djelatnosti Fakulteta i fakultetskih odsjeka.

Članak 81.

Na traženje voditelja znanstvenog ili tehnologijskog projekta, Fakultet može na temelju natječaja zaposliti asistenta ili poslijedoktoranda za rad na projektu na teret sredstava projekta i na rok koliko traje znanstveni projekt. Na postupak izbora primjenjuje se odredba članka 80. ovog Statuta.

**IV.2.6. Ugovor o radu i drugi odgovarajući ugovori**

Članak 82.

(1) S osobama izabranima u znanstveno-nastavna, znanstvena, nastavna, stručna i suradnička zvanja ina odgovarajuća radna mjesta, Fakultet sklapa ugovor o radu sukladno zakonu i općim aktima Sveučilišta i Fakulteta.

(2) Ugovorom o radu iz stavka 1. ovog članka utvrđuju se uvjeti zapošljavanja, početak i trajanje radnoga odnosa, prava i obveze zaposlenika i ostali elementi sukladno propisima o radu.

(3) Ugovor potpisuje dekan u ime Fakulteta i izabrani pristupnik.

(4) Ako je u natječajnom postupku za izbor na određeno radno mjesto izabrana druga osoba, zaposleniku koji je dotada radio na tom radnom mjestu ponudit će se drugo radno mjesto ili će mu se, u nedostatku takvog radnog mjesta, otkazati ugovor o radu.

(5) Ako na natječaj iz prethodnog stavka ovog članka zaposlenik ne podnese prijavu ili ne bude izabran zbog neispunjavanja uvjeta za ponovni izbor, pokrenut ce se postupak redovitog osobno uvjetovanog otkaza ugovora o radu, bez obveze ponude drugog radnog mjesta.

(6) Nastavniku se može otkazati ugovor o radu samo uz suglasnost Fakultetskog vijeća, osim ako je riječ o prestanku ugovora o radu po sili zakona ili o stegovnoj odgovornosti.

(7) Kada priroda posla koji neka osoba obavlja to zahtijeva, umjesto ugovora o radu Fakultet može

zaključiti drugi odgovarajući ugovor, sukladno pozitivnim propisima.

**Ugovor s drugim pravnim osobama izvan Fakulteta**

Članak 83.

Ugovori nastavnika, znanstvenika i suradnika te ugovori s drugim pravnim osobama izvan Fakulteta, mogu se, na temelju odluke dekana, a na prijedlog Fakultetskog vijeća ili Vijeća odsjeka, zabraniti, ograničiti ili uvjetovati, ako se radi o ugovorima koji bi negativno utjecali na rad Fakulteta ili fakultetskog odsjeka ili ako je riječ o ugovoru s organizacijom koja svojom djelatnošću konkurira Fakultetu ili fakultetskom odsjeku.

Članak 84.

(1) Znanstveno, nastavno ili stručno djelovanje zaposlenika izvan Fakulteta te novčani i drugi interesi koji iz toga djelovanja proizlaze, ne smiju biti u sukobu s interesima Fakulteta i fakultetskih odsjeka, kao ni s interesima Sveučilišta, te se ostvaruju na temelju posebne suglasnosti dekana Fakulteta i prethodne odluke Vijeća odsjeka.

(2) Vanjska nastavna aktivnost zaposlenika Fakulteta izvan Sveučilišta u Zagrebu ostvaruje se u skladu s općim aktom Sveučilišta i ne smije prelaziti 30 % zaposlenikove redovite nastavne aktivnosti na Fakultetu.

**Postupak produljenja radnog odnosa zaposlenika na**

**znanstveno-nastavnim radnim mjestima**

Članak 85.

(1) Zaposleniku na znanstveno-nastavnom, znanstvenom, nastavnom i stručnom radnom mjestu na

Fakultetu istekom akademske godine u kojoj je navršio 65 godina prestaje ugovor o radu radi odlaska u mirovinu.

(2) Iznimno od odredbe stavka 1. ovog članka, kada postoji potreba za nastavkom rada zaposlenika na znanstveno-nastavnom radnom mjestu, Fakultet može sa zaposlenikom koji udovoljava kriterijima izvrsnosti zaključiti ugovor o radu na određeno vrijeme na razdoblje od dvije godine, s mogućnošću za novo dvogodišnje razdoblje do najviše tri puta.

(3) Potrebu za nastavkom rada zaposlenika na znanstveno-nastavnom radnom mjestu utvrđuje ovlašteno Vijeće odsjeka, tajnim glasovanjem, natpolovičnom većinom glasova nazočnih članova, na prijedlog Odsječkog kolegija u širem sastavu. Kriterije izvrsnosti za odabir zaposlenika za zaključenje ugovora o radu nakon 65. godine donosi Nacionalno vijeće za znanost, visoko obrazovanje i tehnološki razvoj.

(4) U slučaju utvrđene potrebe za nastavkom rada zaposlenika na znanstveno-nastavnom radnom mjestu iz prethodnog stavka ovog članka, Vijeće odsjeka imenuje tročlano Stručno povjerenstvo za utvrđivanje uvjeta ispunjenja kriterija nastavne izvrsnosti (dalje u tekstu: Povjerenstvo za utvrđenje izvrsnosti), čiji članovi moraju biti u istom ili višem znanstvenom zvanju u odnosu na zaposlenika na kojeg se postupak odnosi. Najmanje jedan član Povjerenstva za utvrđenje izvrsnosti ne smije biti zaposlenik Fakulteta.

(5) Povjerenstvo za utvrđenje izvrsnosti sastavlja izvješće o ispunjenju kriterija znanstvene izvrsnosti i o ispunjenju kriterija nastavne izvrsnosti te ga podnosi Vijeću odsjeka, koje o prihvaćanju izvješća odlučuje tajnim glasovanjem, natpolovičnom većinom glasova nazočnih članova. Prihvaćeno izvješće o ispunjenju kriterija znanstvene izvrsnosti i o ispunjenju kriterija nastavne izvrsnosti Vijeće odsjeka upućuje Fakultetskom vijeću.

(6) Fakultetsko vijeće na temelju izvješća o ispunjenju kriterija znanstvene izvrsnosti i o ispunjenju kriterija nastavne izvrsnosti i odluke Vijeća odsjeka, tajnim glasovanjem, natpolovičnom većinom glasova nazočnih članova, donosi mišljenje o ispunjenju kriterija znanstvene izvrsnosti, odnosno na mišljenje o ispunjenju kriterija nastavne izvrsnosti.

(7) U roku od mjesec dana od dana donošenja, Fakultetsko vijeće upućuje mišljenje o ispunjenju kriterija znanstvene izvrsnosti nadležnom matičnom odboru koji donosi odluku o ispunjenju kriterija znanstvene izvrsnosti.

(8) Fakultetsko vijeće upućuje mišljenje o ispunjenju kriterija nastavne izvrsnosti na potvrdu povjerenstvu koje imenuje Nacionalno vijeće za znanost, visoko obrazovanje i tehnološki razvoj.

(9) Na temelju potvrde iz prethodnog stavka ovog članka, dekan u ime Fakulteta sa zaposlenikom sklapa ugovor o radu na određeno vrijeme, u skladu sa zakonom i ovim Statutom.

Članak 86.

(1) Kada su sredstva za plaću zaposlenika na znanstveno-nastavnom radnom mjestu osigurana iz namjenskih sredstava znanstvenih ili stručnih projekata ili iz vlastitih sredstava Fakulteta ili fakultetskih odsjeka, Fakultet može zaposleniku produljiti radni odnos i izvan ograničenja iz članka 85. ovog Statuta.

(2) Potrebu za nastavkom rada zaposlenika na znanstveno-nastavnom radnom mjestu utvrđuje ovlašteno Vijeće odsjeka, tajnim glasovanjem natpolovičnom većinom glasova nazočnih članova, na prijedlog Odsječkog kolegija u širem sastavu.

(3) U slučaju utvrđene potrebe za nastavkom rada zaposlenika na znanstveno-nastavnom radnom mjestu iz prethodnog stavka ovog članka, Vijeće odsjeka imenuje tročlano Stručno povjerenstvo za sastav izvješća o radu zaposlenika radi produljenja radnog odnosa zaposlenika na znanstveno nastavnim radnim mjestima (dalje: Povjerenstvo za sastav izvješća o radu zaposlenika), čiji članovi moraju biti u istom ili višem znanstveno-nastavnom zvanju u odnosu na zaposlenika na kojeg se odnosi izvješće o radu. Najmanje jedan član Povjerenstva za sastav izvješća o radu zaposlenika ne smije biti zaposlenik Fakulteta. Pri izradi izvješća o radu zaposlenika, posebno će se cijeniti znanstveni doprinos, uspješnost u obrazovnom procesu i odgoju mladih znanstvenika i nastavnika tog zaposlenika.

(4) Povjerenstvo za sastav izvješća o radu zaposlenika sastavlja i podnosi izvješće Vijeću odsjeka koje o izvješću o radu zaposlenika odlučuje tajnim glasovanjem, natpolovičnom većinom glasova nazočnih članova i predlaže Fakultetskom vijeću produljenje radnog odnosa zaposleniku na znanstveno-nastavnom radnom mjestu. Ako temeljem izvješća o radu zaposlenika Vijeće odsjeka odluči da se zaposleniku na znanstveno-nastavnom radnom mjestu ne produlji radni odnos, istome radni odnos prestaje *ex lege.*

(5) Odluku o produljenju radnog odnosa zaposlenika temeljem ovog članka Statuta donosi Fakultetsko vijeće tajnim glasovanjem, natpolovičnom većinom glasova nazočnih članova, na temelju koje dekan u ime Fakulteta sa zaposlenikom sklapa ugovor o radu na određeno vrijeme.

**Mirovanje rokova za izbor u zvanja**

Članak 87.

(1) Zaposlenik izabran u znanstveno-nastavno, znanstveno ili nastavno zvanje i na odgovarajuće radno mjesto ima pravo na mirovanje rokova za izbor u zvanja i na radna mjesta za vrijeme obavljanja dužnosti rektora, prorektora, dekana Fakulteta ili obavljanja kakve javne dužnosti te u slučajevima i na način predviđen zakonom, Statutom Sveučilišta, kolektivnim ugovorom i ovim Statutom.

(2) Zaposlenik tijekom obavljanja javne dužnosti na koju je imenovan ili izabran može držati nastavu i baviti se znanstvenim radom na Fakultetu na temelju posebnog ugovora sklopljenog *s* Fakultetom za trajanje obnašanja te dužnosti. Po prestanku javne dužnosti, zaposlenik se ima pravo vratiti na ono radno mjesto na Fakultetu na kojem je radio prije odlaska na javnu dužnost ili na drugo odgovarajuće radno mjesto.

**Stegovni postupak**

Članak 88.

(1) Neizvršavanje obveza, kršenje pravila ponašanja utvrđenih Statutom Sveučilišta ili ovim Statutom i na njima utemeljenim općim aktima te narušavanje ugleda Sveučilišta, Fakulteta, fakultetskih odsjeka i zaposlenika povlači stegovnu odgovornost.

(2) Za povrede iz stavka 1. ovog članka nastavnicima, znanstvenicima i suradnicima može se izreći opomena i javna opomena te otkazati ugovor o radu.

(3) Stegovna djela, stegovni postupak i stegovne mjere utvrđuju se posebnim općim aktom Fakulteta.

**V. ZNANSTVENOISTRAŽIVAČKI I STRUČNI RAD**

Članak 89.

(1) Sloboda znanstvenog i stručnog istraživanja i stvaralaštva te međusobne suradnje i udruživanja je akademska sloboda koja u skladu s Ustavom i Zakonom pripada svim članovima akademske zajednice.

(2) Znanstveno-istraživačka i stručna djelatnost je temeljno pravo i obveza svih zaposlenika izabranih u znanstveno-nastavna, znanstvena i suradnička zvanja i na odgovarajuća radna mjesta. Istraživačka djelatnost zaposlenika ostvaruje se kroz preuzimanje ugovornih obveza i radom na istraživačkim programima, projektima, analizama i ekspertizama te individualnim istraživanjima i stvaralaštvu.

(3) Zaposlenici Fakulteta u svom znanstvenom i istraživačkom radu uživaju zaštitu intelektualnog vlasništva prema najvišim standardima te imaju sva prava koja proizlaze iz tog rada u skladu s posebnim propisima.

(4) Zaposlenici Fakulteta svojom znanstvenom i istraživačkom djelatnošću ne smiju djelovati suprotno ostvarenju temeljnih zadaća Sveučilišta i Fakulteta te ne mogu upotrebljavati ime i znak Sveučilišta i Fakulteta u komercijalne svrhe.

(5) Znanstvenu suradnju zaposlenici Fakulteta ostvaruju zajedničkim znanstveno-istraživačkim projektima, studijskim boravcima i razmjenom stručnjaka u zemlji i inozemstvu.

Članak 90.

(1) Nastavnici, znanstvenici i suradnici Fakulteta izabrani u znanstveno-nastavna, znanstvena i suradnička zvanja i na ista radna mjesta mogu predlagati i ugovarati znanstvene programe i projekte, te analize i ekspertize (dalje: projekte) uz pisanu suglasnost dekana Fakulteta i prethodno pribavljenu suglasnost pročelnika odsjeka u kojem djeluju, u skladu s posebnim pravilnikom. Prilikom davanja suglasnosti na prijavu projekta pročelnik razmatra i daje suglasnost za uporabu određenog prostora i opreme na fakultetskom odsjeku za potrebe izvedbe projekta, o čemu na prvoj slijedećoj sjednici izvještava Odsječki kolegij.

(2) Projekti moraju zadovoljavati kriterije istraživačkog i/ili stručnog rada Sveučilišta.

(3) U izvođenju projekata mogu sudjelovati i osobe koje nisu zaposlene na Fakultetu, pod uvjetom da su u prijavi projekta navedene kao suradnici na projektu.

(4) Voditelj projekta usmjerava izvedbu projekta i odlučuje o trošenju sredstava u skladu s ugovorom o projektu.

(5) U cilju realizacije projekata, Fakultet i fakultetski odsjeci osiguravaju uporabu odgovarajućega prostora i opreme te usluge administrativne, tehničke i pomoćne službe.

**VI. STUDIJI NA FAKULTETU**

Članak 91.

(1) Fakultet ustrojava i izvodi preddiplomske sveučilišne, diplomske sveučilišne, integrirane preddiplomske i diplomske sveučilišne studije te poslijediplomske studije iz područja prirodnih znanosti i iz interdisciplinarnih područja znanosti, polje geografija, sukladno studijskim programima.

(2) Vrste i trajanje studija, stjecanje i prijenos ECTS bodova, kriteriji i uvjeti prijenosa ECTS bodova, način donošenja studijskih programa i Izvedbenog plana nastave (Reda predavanja) te završetak studija uređuju se posebnim općim aktom o studijima na PMF-u.

Članak 92.

(1) Status studenta stječe se upisom na jedan od studija Fakulteta, a dokazuje se odgovarajućom studentskom ispravom, čiji oblik propisuje Senat Sveučilišta.

(2) Stjecanje statusa studenta, prava i obveze studenata, prestanak statusa studenta, ispiti i drugi načini provjere znanja, ispitni rokovi, evidencije o studentima te ostale odredbe o pravima studenata regulirani su Statutom Sveučilišta i posebnim općim aktom o studiju.

**VII. IMOVINA FAKULTETA**

Članak 93.

(1) Imovinu Fakulteta čine nekretnine i pokretnine u vlasništvu Fakulteta, uključujući imovinska prava i financijska sredstva pribavljena od osnivača, stečena pružanjem usluga i prodajom proizvoda ili pribavljena iz drugih izvora (darovi, nasljedstva i sl.).

(2) Fakultet raspolaže svojom imovinom, uključujući i prihodima od djelatnosti, sukladno pravilima poslovanja i posebnom općem aktu.

Članak 94.

(1) Sredstva za kapitalna ulaganja Fakultetu se osiguravaju iz Državnog proračuna te iz drugih odgovarajućih izvora, a planiraju se u proračunu Sveučilišta i Fakulteta.

(2) Za investicijske radove koji nisu predviđeni proračunom i čija vrijednost prelazi milijun kuna (izgradnja, veći popravci, dogradnje, nabavka opreme i sl.) Fakultet je dužan pribaviti prethodnu suglasnost Senata Sveučilišta, osim ako je riječ o hitnim popravcima čije bi odlaganje moglo dovesti do štete.

Članak 95.

(1) Fakultet stječe sredstva za obavljanje svoje djelatnosti prema izvorima utvrđenima zakonom. Fakultet se može financirati samo iz onih izvora koji ne utječu na njegovu neovisnost i dostojanstvo.

(2) Sredstva za rad Fakulteta i fakultetskih odsjeka osigurana u Državnom proračunu utvrđuju se fakultetskim proračunom. Fakultetski proračun čine proračuni pojedinih fakultetskih odsjeka i fakultetski proračun za Službu Dekanata.

Članak 96.

(1) Vlastite prihode Fakultet može ostvarivati samo onim djelatnostima koje ne štete ostvarenju osnovnih zadaća Sveučilišta i Fakulteta.

(2) Način stjecanja, raspoređivanja i korištenja sredstava ostvarenih po osnovi dodatnih izvora prihoda te na tržištu od obavljanja svoje djelatnosti, regulira se posebnim pravilnikom.

**VIII. OPĆI AKTI FAKULTETA**

Članak 97.

(1) Statut je osnovni akt Fakulteta.

(2) Statut i Pravilnik o ustroju radnih mjesta PMF-a donosi Fakultetsko vijeće, na prijedlog Fakultetskog kolegija, i to uz suglasnost Senata Sveučilišta. Bez suglasnosti Senata Sveučilišta Statut i Pravilnik o ustroju radnih mjesta PMF-a ne mogu stupiti na snagu.

(3) Pravilnik o studiju, pravilnike o poslijediplomskim studijima te Poslovnik o radu Fakultetskog vijeća donosi Fakultetsko vijeće, na prijedlog Fakultetskog kolegija.

(4) Ako drugačije nije predviđeno ovim Statutom, ostale akte po donosi dekan, na prijedlog Fakultetskoga kolegija.

Članak 98.

(1) Nacrt općeg akta utvrđuje stručno povjerenstvo imenovano odlukom Fakultetskog kolegija.

(2) Prijedlog općeg akta utvrđuje Fakultetski kolegij i predlaže njegovo donošenje ovlaštenom tijelu iz ovog Statuta.

Članak 99.

(1) Postupak izmjene i/ili dopune općih akata iz ovog Statuta mogu pokrenuti: Fakultetsko vijeće, dekan, vijeće pojedinog fakultetskog odsjeka ili Fakultetski kolegij.

(2) Izmjene i/ili dopune općih akata donose se na način i u postupku propisanom za njihovo donošenje.

Članak 100.

(1) Opći akti Fakulteta objavljuju se na oglasnoj ploči i na internetskoj stranici Fakulteta.

(2) Ako drugačije nije predviđeno ovim Statutom, opći akti stupaju na snagu osmog dana po objavljivanju, a iznimno prvog sljedećeg dana od dana objave.

(3) Opći akti primjenjuju se od dana stupanja na snagu.

**IX. PRIJELAZNE I ZAVRŠNE ODREDBE**

**Stupanje na snagu**

Članak 101.

(1) Statut stupa na snagu osmog dan objavljivanja na internetskim stranicama Fakulteta, a objavljuje se nakon dobivanja suglasnosti Senata Sveučilišta u Zagrebu na Statut.

(2) Danom stupanja na snagu ovog Statuta, stavljaju se izvan snage:

- Statut Prirodoslovno-matematičkog fakulteta Sveučilišta u Zagrebu, KLASA: 003-05/08-01/1, URBROJ: 251-58-10203-13-48 od 20. lipnja 2013. godine,

- Odluka o izmjenama i dopunama Statuta Prirodoslovno-matematičkog fakulteta Sveučilišta u Zagrebu, KLASA: 003-05/15-01/7, URBROJ: 251-58-10203-17-9 od 22. prosinca 2016. godine,

- Statutarna odluka o izmjenama Statuta Prirodoslovno-matematičkog fakulteta Sveučilišta u Zagrebu, KLASA: 003-05/15-01/7, URBROJ: 251-58-10203-18-15 od 28. lipnja 2018. godine,

- Statutarna odluka o dopunama Statuta Prirodoslovno-matematičkog fakulteta Sveučilišta u Zagrebu, KLASA: 003-05/19-01/12, URBROJ: 251-58-10203-19-6 od 9. travnja 2019. godine.

Članak 102.

Na sva pitanja koja nisu regulirana ovim Statutom primjenjuju se odredbe Statuta Sveučilišta odnosno zakona.

**Usklađenje općih akata**

Članak 103.

Opći akti Fakulteta i fakultetskih odsjeka uskladit će se s odredbama zakona, Statuta Sveučilišta i ovog Statuta u roku šest mjeseci od stupanja na snagu ovog Statuta. Na snazi ostaju svi opći akti Fakulteta i fakultetskih odsjeka koji nisu u suprotnosti s odredbama Statuta, Statuta Sveučilišta i zakona.

**Postupci izbora**

Članak 104.

Svi postupci izbora u zvanja i/ili na radna mjesta, postupci reizbora, postupci izbora dekana, prodekana, i ostali izborni postupci pokrenuti prije stupanja na snagu ovog Statuta, dovršit će se po pravilima koja su vrijedila do stupanja na snagu ovog Statuta.

**Zatečene dužnosti i imenovanja**

Članak 105.

(1) Danom stupanja na snagu ovog Statuta, sva tijela Fakulteta i fakultetskih odsjeka ustrojena po odredbama dosadašnjeg Statuta i njegovih izmjena i dopuna nastavljaju s radom do isteka mandata izabranim članovima.

(2) Zaposlenici koji su izabrani na dužnost dekana, prodekana, pročelnika, zamjenika i pomoćnika pročelnika, predstojnika zavoda, voditelja laboratorija i grupa, šefa katedre, voditelj centra prije stupanja na snagu ovog Statuta, obavljat će dužnost do isteka mandatnog razdoblja na koje su izabrani.

(3) Dekanu, prodekanu, pročelniku, zamjeniku i pomoćniku pročelnika, predstojniku zavoda, voditelju laboratorija i grupa, šefu katedre, voditelju centra iz stavka 2. ovog članka se u vrijeme trajanja mandata na koji su izabrani temeljem ovog Statuta uračunava i mandat na koji je isti bio izabran temeljem ranijeg Statuta.

Zagreb, ■. mjesec 2020. godine

prof. dr. sc. Mirko Planinić, dekan